ماهر عەبد جۆدە: ناكرێ گەلان برسی بكرێن و پرسی سیاسی لەسەر حیسابی مووچەخۆر یەكلا بكرێتەوە\n:: PM:05:49:18/11/2020 \nدۆخی عێراق تەواو وابەستەی دۆخی هەرێمایەتی و ناودەوڵەتی بووە، بەشێوەیەك هیچ بوارێك بۆ بڕیارێكی نیشتمانی دوور لە لاگیریی تایفیەیی و نەتەوەیی، كە ریشەكەی لە دەرەوەی ئەو وڵاتەیە، نەماوەتەوە، هەر حكوومەتێك دێ رووبەڕووی هاوكێشەیەكی ئاڵۆزی فەرمانڕەوایەتی دەبێتەوە، ماهر عەبد جۆدە، شرۆڤەكاری سیاسی عێراق بۆ "وشە"، تیشك دەخاتە سەر داهاتووی عێراق و دەڵێت، تەنگژەی ئێستەی عێراق سیاسییە نەوەك دارایی.\nئەوەی هەیە تەنگژەیەكی سیاسییە بۆ چەند مەبەستێك، رەنگە لە داهاتوودا وەك بانگەشەی هەڵبژاردن سوودی لێ ببینرێت\n*لە چەند مانگی دواییدا عێراق تووشی تەنگژەیەكی گەورەی دارایی بووەوە و دابەشكردنی مووچەی فەرمانبەرانی دوا كەوت، هۆكارەكەی بوونی تەنگژەیەكی داراییە یان ململانێی سیاسی؟\nئەو تەنگژەی هەیە تەنگژەی زەمیرە لای سیاسەتوانی عێراقی، تەنگژەكە سیاسییە نەوەك دارایی، عێراق لە پارە و سەرچاوەی داهاتی كەم نییە، بەڵكو كەموكورتی لە ئیدارەدان هەیە كە بەداخەوە خراپیی ئیدارەدانمان هەیە، تەنگژە دروست دەكرێ و نمایشكردن لەناو پەرلەمان هەیە، ئەوانە تەنیا نمایشێكی سیاسین و بانگەشەكردنی هەڵبژاردنن، ئەوان دوای ئەوەی جەماوەری خۆیان دۆڕاند، دەیانەوێ پەیام رەوانە بكەن بەوەی لە خەمی داهات و عێراقییەكانن، دەبوایە حكوومەت كەرتی دارایی رێك خستبووایە، واتە پلەبەندیی مووچە رێك نەخراوە، جیا لە دابەشكردنی داهات بە شێوەیەكی دادوەرانە بەسەر گەلی عێراق هەر لە هەولێرەوە تا بەسڕە، لەپاڵ ئەوەدا ناكرێ گەلان برسی بكرێن و پرسە سیاسییەكان لەسەر حیسابی مووچەخۆری عێراقی چارەسەر بكرێت، بۆیە ئەوەی هەیە تەنگژەیەكی سیاسییە بۆ چەند مەبەستێك رەنگە لە داهاتوودا وەك بانگەشەی هەڵبژاردن سوودی لێ ببینرێت.\n*ئێمە بەرە بەرە لە وادەی بەڕێوەچوونی هەڵبژاردنی پێشوەختە لە حوزەیرانی 2021 نزیك دەبینەوە، كەچی ئامادەسازییەكان وەك پێویست نین، ئەگەر هەڵبژاردن دوا خرا یان نەكرا چی دەبێت؟\nپرۆسەی سیاسی لە رێگەی هەڵبژاردن دیاری دەكرێت، سیستمی سیاسی پشت بە هەڵبژاردن دەبەستێت، هەڵبژاردنیش هیچ بەهایەكی نابێ بێ دادگەی فیدراڵ، تا ئێستەیش دادگەی فیدراڵی عێراق لە نۆ دادوەر سێ كورسی بەتاڵە، جیا لەوە كێشەی تر لە پەكخستنی یاساكەی هەیە، قسەیش هەیە كە هەڵبژاردن بێ بوونی دادگاكە ناكرێت، بۆیە ئەو پەكخستە و دەستی دەستیكردن بە دادگاكە و یاساكەی لەلایەنی هێزە سیاسییەكان، روونە كە مەبەست لێی پەكخستنی وادەی هەڵبژاردنەكەیە، بۆیە پێمان وایە ئەنجامدانی هەڵبژاردن لە شەشی حوزەیران زەحمەتە، بەتایبەتی ئەمڕۆ چووینە ناو ململانێیەكی نوێی سوننە-سوننە لەسەر سەرۆكایەتی پەرلەمانی عێراق، بۆیە بێگومان ئەو كێشە ئاڵۆزی زیاتری دروست كرد.\nوای دەبینین كە وادەی هەڵبژاردن لەو وادەی بۆی دیاری كراوە ناكرێ و رەنگە دوا بخرێت، ئەوەیش دەزانین كە دوای شەشی حوزەیران تەمەنی پەرلەمانی عێراق نزیكەی 10 مانگی دەمێنێت، بۆیە ئەو هەوڵی پەكخستن و خۆدزینەوە بۆ مەبەستی سیاسی و دواخستنی هەڵبژاردنە، بەتایبەتی زۆرێك لە ئامادەسازییەكانیتر تەواو نەكراوە و دۆخەكە سەخت و ئاڵۆزە، هەڵبژاردن كێشەی زۆری لەپێشە، لەوكاتەی عێراقییەكان چاویان لە هەڵبژاردنێكی جیاوازە لەوەی 2018 كە ساختەكاری تیادا كرا و 80%ی گەلی عێراق بایكۆتیان كرد، بۆیە راپەڕینی تشرینی یەكەمی 2019 بە درووشمی "وڵاتمان دەوێت"، رووی دا، پێمان وایە هەڵبژاردنەكە لەكاتی دیاریكراو ناكرێ و ئەگەر یاسای دادگای فیدراڵ پەسند نەكرێت، هەڵبژاردنەكە هیچ بەهایەكی نابێت.\n*هەفتەی رابردوو پڕۆژەیاسای قەرزكردن بە زۆرینەی پەرلەمانی دوور لە خواستی كورد تێپەڕ كرا، چی روودەدات؟\nئەوەی روودەدات وەك كارەسات دەیخوێنینەوە، برا و كەسوكار و هاوبەشانمان لە وڵات و لە هەرێمی كوردستان وەك گەلێك، هیچ گوناحێكیان نییە، تۆ نابێ مووچەی خەڵكانێكی مووچەخۆر ببڕٍی كە هیچ پێوەندیان بە ململانێی سیاسییەوە نییە، تۆ ئەگەر ململانێت هەیە یان بانگەشەی هەڵبژاردنت هەیە، ئەوان گوناحیان نییە، قەرزەكە بۆ هەموو عێراقییەكان بوو نەك بۆ خەڵكی بەسڕە یان ئەنبار، بەڵكو بۆ هەولێر و سلێمانی و دهۆك و هەڵەبجەیش، بۆیە تۆ گەلێك سزا دەدەیت.\nداوا لە ئاقڵمەندەكانی هەردوولا لە هێزە سیاسییەكان و برایانیش لە هەرێم دەكەم كە پەنا بۆ تێپەڕاندنی قۆناغەكە ئاقڵمەندانە ببەن، پێویستە ئەوان ئەو كێشانەی هەیە دوور لە قووت و مووچەی خەڵك و فەرمانبەران یەكلا بكەنەوە كە هیچ گوناحێكیان نییە، جا لە هەرێم یان لە باشوور یان ناوەڕاستی عێراق بن، بەڵام بەدواخەوە ململانێی سیاسی بەسەر دۆخەكە و قۆناغەكەدا زاڵە و گۆڕەپانی ململانێی سیاسییەكانە، دووبارەی دەكەمەوە ئاقڵمەندان لە بەغدا و هەولێر دەبێ ئەو تەنگژە چارەسەر بكەن، چونكە برا و كەسوكارمان لە هەرێم گوناحیان نییە تا مووچەیان دوابخرێت.\n*جۆ بایدن كێبەركێی سەرۆكایەتی ئەمەریكای بردەوە، كاریگەری ئەو گۆڕانكارییە لەسەر عێراق و ئێران و ناوچەكە چییە؟\nبە بردنەوەی جۆ بایدن، قیبلەنماكە لەوپەڕی راستەوە بۆ ئەوپەڕی چەپەوە گۆڕا، بەرنامە و ئاراستەی بایدنی دیموكرات جیاوازە لەگەڵ ئەوەی ترەمپ و پارتی كۆماری، رەنگە ئەو بە هاوشێوەی ترەمپ مامەڵە نەكات كە سزا و توندڕۆیی زۆر بوو و گورزی سەربازی وەشاند، وەك كوشتنی هەردوو سەركردە قاسم سلێمانی و ئەبو مەهدی موهەندیس، كە كاریگەری گەورەی لەسەر گۆڕەپانی عێراقی هەبوو، بۆیە بە هاتنی بایدن گۆڕەپانی عێراق هێور دەبێتەوە، هەروەها ململانێی عێراق و ئەمەریكا ئەویش هێواشتر دەبێت و رەنگە لایەنی سیاسی زاڵتر بێت.\nپێشبینی دەكەین بایدن و ئێران بچنە ناو گفتوگۆ، لەوكاتەی لە دوا ساتەكانی مانەوەی لە كۆشكی سپی، ترەمپ دەیەوێ توندڕۆیی لەسەر گۆڕەپانی كەنداو عێراق پێشان بدات و بوار بە ئێران نادات بۆ دەربازبوون، سزاكان توندتر دەكات و پێش ماویەك هەوڵی لێدانی ئێرانی دا و دەیەوێ هێزەكانی ئەمەریكا لە عێراق و ئەفغانستان پاشەكشە پێ بكات، بۆیە جیاوازی لە نێوان هەردوو قوتابخانە و شێوازی كاركردنیان هەیە، بایدن بە هاوشێوەی ترەمپ گرنگی بە گۆڕەپانی عێراق نادات، وەك عێراقییەك پێم وایە چوونەدەرەوەی هێزەكانی عێراق زەرەری تیادایە و رەنگە داعش چالاكتر ببێتەوە، وەك ئەوەی لە دیالە و ناوچەی تریش دەیبینین.


خەمى لەدەستدانى ميسى تەواو نەبوو, كێشەيەكى تر بەرێكى بارشەلۆنە دەگرێت.. – كوردسپۆرت\nسەرەكى/ ئسپانيا/خەمى لەدەستدانى ميسى تەواو نەبوو, كێشەيەكى تر بەرێكى بارشەلۆنە دەگرێت..\nخەمى لەدەستدانى ميسى تەواو نەبوو, كێشەيەكى تر بەرێكى بارشەلۆنە دەگرێت..\nيانەى بارشەلۆنە گورزێكى كوشندەى نوێى بەهێزى بەركەوت, ئەويش دواى ئەوەى ئەستێرەى يەكەمى يانەكە ليۆ ميسى دووچارى پێكان بوو وە بەو هۆيەشەوە بۆ ماوەى سێ هەفتە لە ياريگاكان دادەبرێت, دوێنێ هەينى بە بريارێك كە لەلايەن دادگاى باڵاى ولاتى ئسپانياوە دەرچووبوو, برياردرا بە سەرلەنوێ لێكۆڵينەوە كردن لە دۆسيەى پەيوەندى كردنى نيمار داسيلڤا بە يانەى بارشەلۆنە.\nبەپێى ئەو هەواڵانەى كە رۆژنامەكانى وڵاتى ئسپانيا بلاويان كردوەتەوە, بەشى چوارەم لە دادگاى بالاى ئسپانيا بريارێكى دەركردوە لەسەر سەرلەنوێ لێكۆڵينەوە كردن لە دۆسيەى پەيوەندى كردنى نيمار لە يانەى سانتۆسەوە بۆ يانەى بارشەلۆنە.\nهەروەها ئەوەش هاتوە كە تۆمەتەكان پەيوەندى بە فێڵ و گەندەڵى كردن لە پارەوە هەيە لە گرێبەستەكەى نيمۆ, هەرچەندە دۆسيەى لە رابردوودا بە تەواوى داخرا بەڵام بەهۆى ئەوەى رێوشوێنە ياساييەكانى دۆسيەكە وەك خۆى جێبەجێنەكراوە برياردراوە بە سەرلە نوێ لێكۆڵينەوە كردن.\nجێى ئاماژەيە دۆسيەكەى نيمار ماوەى ساڵێك لە ئسپانيا باس و خواسى لەسەر بوو, ئەمەش بوەهۆى ئەوەى زيان بە بارشەلۆنە بگەيەنێت, تەنانەت سەرۆكى يانەكە بەو هۆيەوە دەستى لەكار كێشايەوە ئەويش چونكە تۆمەتبار كرابوو كە دەستى لە گەندەڵى لە گرێبەستەكەى نيماردا هەيە, هەروەها باوكى نيماريش بەهەمان شێوە لە چوارچێوەى ئەم تۆمەتانەيە, ئەمەش كاريگەرى زۆر خراپى لەسەر ئاستى نيمار دەبێت.


به‌رواری دابه‌زاندن: 15/10/2014 : 10:34:42\nسوترە (سترة) بریتیە لەدانانی شتێک لە پێش جێگای سوجدە، یان نوێژکردن بەرەو شتێک بۆ ئەوەی کەس بەنێوان نوێژخوێن و ئەو شتەدا نەڕوات .\nدانانی سوترە یەکێک لەو شتانەی بەهەڵە بەناو موسڵماناندا بەگشتی و گەنجان بەتایبەتی بڵاو کراوەتەوە و وایان تێگەیاندوون کە دانانی لە پێش نوێژ واجبە، لەبەر ئەوەی لە چەند فەرمودەیەک دا باسی کراوەو ئەمری پێکراوە، ئەوەش هەڵەیەکی شەرعیەو واجبکردنی شتێکە کە شەرع واجبی نەکردووە .\nزانایانی ئیسلام لەسەر ئەوە یەکدەنگن کە سوترە واجب نیە بەڵکو سوننەتە، واتە دانانی خێرە و دانەنانی گوناه نیە، لەبەر ئەوەی پێغەمبەر صلی الله علیه وسلم خۆی نوێژی کردووە بێ ئەوەی سوترە دابنێ هەروەک لەم فەرموودانەدا هاتووە:\n« أن النبي صلى الله عليه وسلم صلى بالناس بمنى إلى غير جدار » أخرجه البخاري ومسلم .\nواتە: پێغەمبەر صلی الله علیه وسلم پێش نوێژی بۆ خەڵک کرد لە مینا بێ ئەوەی دیواری لەبەردەم دا بێت .\n« صلى رسول الله صلى الله عليه وسلم في فضاء وليس بين يديه شيء » أخرجه أحمد وأبو داود والبيهقي\nواتە: پێغەمبەری خوا صلی الله علیه وسلم نوێژی کرد لەشوێنێکی کراوەدا بێ ئەوەی هیچی لەپێش بێت .\nلەبەر ئەوە زانایان ئەو فەرموودانەی ئەمر بەدانانی سوترە دەکەن ئەمرەکەیان بە (ندب= سوننەت بوون) لێک داوەتەوە نەک (واجب) بوون، چونکە ئەگەر واجب بایە بێگومان پێغەمبەر صلی الله علیه وسلم وازی لێ نەدەهێناو پشت گوێی نەدەخست .\nژماره‌ی سه‌ردان : 7233958


بەبۆنەی کۆچی شەجەریان.. هاوڕێ؛ کولتوور بێلایەن نییە! - بنکەی روناکبیریی گەلاوێژ :: Gelawej\nموزیک Oct 13, 2020\nخوێندنەوەی دیاردەی کۆچی شەجەریان بەگووتاری «بندەست – سەردەست» تۆزێک زەحمەتە. راستە بەجۆرێک نەخۆشکەوتن و دەنگدانەوەی ئەم هونەرمەندە بیرخەرەوەی باڵادەستی کولتووری فارسە لەکۆمەڵگاکانی کوردستاندا، بەڵام خەڵکانێکی باشیش هەن کە هەر بەپرسی کوردەوە ماندوون، بەڵام هەر دڵیان بۆ ئەم هونەرمەندە لێی داوە؛ ناشتوانین بڵێین ئەم کەسانە ناهۆشیارن. گرفت لەوەدایە لەم جۆرە خوێندنەوەیە، فارس بەیەکەیەکی یەکانگیر وێنا دەکرێت و کوردیش هەروەها. بەڵام لەڕاستیدا هیچکامیان یەکە نیین؛ هەردوولا پێکهاتوون لەدانایی و هزری جۆراوجۆر. بۆیە پێویستە ئەم دیاردەیە لەدەلاقەی کوردەوە نەخوێندرێتەوە. یانی دەبێت جۆرێک خوێندنەوە بۆ شەجەریان بکرێت کە یان ئەو کورد بووەو بەکوردی لەو جۆرە گۆرانیانەی وتووە؛ یان هەر توێژەرێکی کورد وەک هاووڵاتیەکی فارس سەیری ئەم بابەتە بکات. بەکورتی رەخنە دەبێت ناوەکی بێت تاکو دەرەکی، ئەگینا دەکەوینە ناو مشتومڕی سوواوی «چی بۆ کورد کردووە؟»، یان «ئایا لایەنگری کورد بووە، یان نا؟». لەکاتێکداو لەڕێگای دەوروبەرەکانیەوە دەزانین کە ئەم پیاوە دژی دۆزی کورد نەبووەو تەنانەت هەندێ جار ئەرێنیش سەیری بابەتەکەی کردووە؛ گرفت لێرەدا نییە.\nپرس، پرسی نوێنەرایەتی چینایەتیش نییە؛ یانی شەجەریان نوێنەری کولتووری-مەعریفی چینێک بێت لەکۆمەڵگای فارسی. چونکە دەزانین چینێکی تایبەت بەڕژدی و بەجۆشەوە لایەنگری ئەم هونەرمەندە نین؛ تەقریبەن هەمووی وەک یەک وایە.\nپرس، پرسی کەسایەتی ئەم هونەرمەندەش نییە، کە بۆ لەبەرانبەر زۆرینەی رووداوە سیاسییەکاندا بێهەڵوێست بووەو فەزای گشتی هیچی لێ نەبیستراوە؛ هونەرمەندی زۆر هەیە کە وایەو ئەمەش تاڕادەیەک هەر دەتوانرێت پاساو بدرێتەوە.\nکەواتە، پرس نە کەسایەتییە، نە نوێنەری چینایەتی یان نەتەوەیی فارس یان رژیمی ئیسلامی. ئەی مەترسییەکە لەکوێدایە؟\nگرفت لەجۆرە، لەناوەڕۆکی گۆرانییەکانە. گرفت و مەترسی لەبێهەڵوێستی سیاسی ئەم هونەرمەندە نییە، بەڵکو لەو داناییانەیە کە دەیگوازێتەوە، یان بابڵێین دەبێتە نوێنەری باڵانوێنی ئەم دونیابینیە. زۆر لەئێمە جوانتر، شاملو شیکردووەتەوە کەچۆن حافز ئەگەر داهێنەریش نەبووبێت، ئەوا گەشەپێدەری کولتوورێکی زاڵە لەکۆمەڵگای فارسیدا کەکولتووری»شاردنەوە»و «دووڕووییە». شیعری حافز لەڕووی شیعرییەوە ئاستێکی باڵای هەیە، بەڵام لەڕووی ناوەڕۆکەوە هەموو کات خوێنەر دەخاتە نێوان دووڕیانێک؛ ئەم شیعرە بۆ خودا گووتراوە یان بۆ بەندەی خودا؛ بۆ خودایە یان بۆ کچێک؛ عیرفانیە یان دڵدارانە. زۆر کەس ئەمە بەبەرزی هونەری شیعری حافز دەزانن؛ بەڵێ وایە، ئەمە لەڕووی «هونەری شیعرییەوە» بەرزە، بەڵام لەڕووی «هونەری ژیانەوە» جێگای پرسیارە، مرۆڤ دەبێت چەندەها جار لەخۆی بپرسێتەوە کە چی ناتەواوە لەم کۆشکە رازاوەدا. پرس لەوەدا نییە کە شاعیرێک چۆن بەهۆنینەوە شتە سادەکانی ژیان جوان دەکات و مرۆڤی بێزار لەسادەبێژی زیندوو دەکاتەوە. لەلای حافز گرفت لەوەدایە کەئێمە قەد لەم پرسیاری سادەبێژی-هۆنەرمەندییەدا نامێنینەوە؛ یانی پرسیار ئەوە نییە زمان شیعرە یان ئاخاوتنی رۆژانە. لای حافز، هەموو کات، لەگەڵ ئەم پرسیارەدا، یان با بڵێین زۆربەی کاتەکان، ئێمە پرسێکی دیکەیشمان لەگەڵدایە «ئەم شیعرە بۆ کێ گووتراوە؟» ئەم جۆرە شیعرە رێخۆشکەرێکی جیددی کولتووری دوورڕووییە. ئەم جۆرە بینینە هەوێنی دونیابینی شاردنەوەیە. ئەگەر شیعر وەک هونەر، بریتیە لەخوێندنەوەی ژیان، هەوڵە بۆ جوانترکردنتی ژیان، پێویستە ئەم خوێندنەوەیە راستەوخۆ لەگەڵ خودی ژیاندا بکرێت، نەک ئەوەی پێش گەیشتن بەمە پرسیار لەخۆمان بکەین ئەم شیعرە بۆ کێیە، یان بۆ چییە؟ بۆ ژیانە یان نا؟ حافز هەتا ئێستاش شاعیری زاڵی کولتووری تایبەتی ئەدیبان و هەروەها کولتووری جەماوەری فارسزمانی ئێرانییە. لەمەدا سەعدیش تاڕادەیەک تەواوکەری حافزە.\nشەجەریان بەشێکە لەم داناییە؛ شەجەریان درێژەدەری ئەم کولتوورەیە. مەلایەک بەهەمان رادە چێژی لێدەبات کەکوڕێکی عاشقی کچێکێک خۆی تێدا دەبینێتەوە، چونکە بۆ ئەوەی یەکەم، ئەم گۆرانییە وەسفی خودای خۆیەتی. گۆرانی دەرهاوێشتراو لەدیوانی حافز هاوکات گۆرانی ئەندامێکی سوپای پاسدارانی ئیماندارو گۆرانی کوڕو کچی دڵدارە. ئەم جۆرە داناییە بەتەواوی خۆی لەگەڵ کولتووری ستەمکاری رژێمی ئێران رێکخستوە؛ هەموو رژێمە دیکتاتۆرەکانیش لەڕاستیدا پاڵنەرو گەشەپێدەری ئەم جۆرە داناییەن. بەڵام ئەم شێوازە لەدانایی بۆ نوێنەرانی خۆش دەنوێنێت، چونکە لەلایەک دەتوانن خۆیان وەک بەرهەڵستکار دەرخەن، لە لایەکی دیکەیش کەڵک ببینن لەو مەودایانەی رژێمە دیکتاتۆرەکان بۆیان دەڕەخسێنن. ساویلکەییە ئەگەر ئەمڕۆ وابزانین رژێمی ئێران دژی شەجەریانە؛ چونکە ئەوان باشتر لەهەموو کەس دەزانن کەئەم جۆرە کولتوورەیە کەزامنکاری ئەم جۆرە رژێمانەیە بەهەموو بێدادیەکانیەوە.\nبا پێش لەچەن رەخنە بگرین: شەجەریان شیعری شاعیرانی وەک خەیام و مەولانایشی وتووەتەوە. بەڵام پرسیار لەمەدا نییە؛ پرسیار ئەوەیە، کامەیان دانایی زاڵە؟ پرسیار لە بوون و نەبوون نییە، پرسیار لەکەمتر و زۆرترە.\nهەندێ کەسیش دەتوانن بڵیین راستە، ئەم کولتوورە هەیە، بەڵام ئەمە نە حافزو سەعدی و دواتریش نە شەجەریان ئەمەیان ویستووە. بۆ ئەوانەی پێشوو لەوانەیە ئەم رەخنەیە تاڕادەیەک رەوا بێت، بەڵام بۆ شەجەریان ئەمە زۆر رەوا نییە؛ هونەرمەند خۆی بەپێی ئەو پەیوەندییەی لەگەڵ جەماوەرەکەی هەیەتی چارەنووسی «جۆری» هونەرەکەی دیاری دەکات. کەسێک دەتوانێت بەوتنەوەی شیعری مەولانا خۆی بەگۆرانبێژێکی رەوتی عیرفانی دەرخات؛ کەسێکیش دەتوانێت بەوتنەوەی خەیام گۆرانی بۆ ژیان بڵێت؛ لەهەموو ئەمانەدا لایەنگرەکان تایبەتن. بەڵام بژاردەی هەردووکیان دەرئەنجامی فرەوێژی شۆڕشگێڕانەی بێکردەیە کەهیچکات دەست لەگرفتەکە نادات. هونەری شەجەریان، هونەری خۆگونجاندنە لەگەڵ دۆخ؛ لەم کولتوورەدا، هونەری شەجەریان، وەک حافزو دەیان کەسی دیکەی پێش خۆی، یارییە لەنێوان خۆشویستنی ژیان و شاردنەوەی ئەم خولیایە؛ جیاوازی نێوان گۆرانییەکانی پێش و پاش شۆڕشی ئیسلامی شاهێدی ئەمەن. دەرئەنجامی هونەری هاوچەشنی شەجەریان، بووەتە هونەری «هەموو تەفسیرو راڤەیەک رەوایە». ئەوەی کەهونەر بێلایەن نییە بەمجۆرەیە، هەموو کولتوورێک هەڵوێست نواندێکە بەهەموو لق و پۆکانییەوە. ئەم هونەرە هونەری نوخبەوی باڵا نییە؛ هونەری گونجاندنی جەماوەرە لەگەڵ دۆخدا، هونەری فێرکردنیانە بەیاریکردن بەژیان؛ هونەری خۆدزینەوەیە لەپرسە سەرەکییەکانی ژیان؛ هونەری شاردنەوەی راستییەکانە؛ ئەم هونەرە، هونەری مامۆستایانەیە، تەکنیک بەرزە؛ بەڵام هونەری بەسۆزو جۆشی ژیان نییە؛ ئەم هونەرە، بۆ خاوکردنەوەیە هەم لەگوێگرتندا، هەم لەژیان. هونەری لەم جۆرە نە لەشێوازی هونەری یۆنانی کۆنە، کە ئامانج ململانێی خود بوو لەگەڵ خود، نە لە شێوازی مۆسیقای کلاسیکی ئەوروپی، کەگوێگر دەبێت شارەزا بێت لەگوێگرتنی و دواتر بزانێت کە بەپێچەوانەی رواڵەتە هێمنەکەی دونیایەک وروژانی نەستەکانی تێدایە.\nئەم جۆرە رەخنەیەی کەئێمە باوەڕمان پێیەتی، چەندە رووی لەهونەرمەندە وەک سەبەبکار، ئەوەندەیش رووی لەکولتوورێکە کەگەلێک مەزنترە لەحافزو سەعدی و شەجەرییان و کۆماری ئیسلامی. بەڵام ئەم سەرنجەش گرنگە کەخاڵی پێچەوانەی ئەم کولتوورە خاڵی رەتدانەوەو وەدەرنانی راڤەو تەفسیری جیاواز نییە؛ هەڵوێستی توندئاژۆی کەسی بێمێشک نییە. هەڵوێستی پێچەوانەی دۆخی دووڕوویی، هەڵوێستی دووانی راستەوخۆ لەژیانە بەهەموو خۆشی و ناخۆشیەکانییەوە، هەڵوێستی ئامادەبوون بۆ چێژبینینە لەهەموو دەلاقە جۆراوجۆرەکان. هەڵوێستی دژی «شاردنەوە»، گەڕانەوەی سۆز، جۆش و خرۆش و تامە بۆ هونەر.\nلەئەدەبیاتی کلاسیکی کوردیدا حافز جێگاپەنجەی کاریگەریی دیارە. بەڵام سەرەڕای ئەم کاریگەرییانە، ئەدەبی کوردی بەڕێچکەیەکی دیکەدا رۆیشتووەو ئەمە جێی خۆشحاڵییە؛ ئەوەی کەئەم شاعیرە شاعیری زاڵی نەتەوەی دراوسێ نییە کە لەکولتووری ئێمەدا ئومێدبەخشە. تەرجیعبەند زۆرە لەشیعری حافز، بەڵام هەمووی بەناوەڕۆکی جیاوازەوە. ژمارەی ئەو وەرگێڕانانەی لەشیعرەکانی خەیام لەبەردەستن وەک گۆران، هەژارو هتد، زیاتر دڵخۆشمان دەکەن بەڕەوتی کلاسیکی شیعری کوردی؛ لەناوەرۆکدا شیعری کلاسیکی کوردی هاوشێوەی خەیامە تاکو حافز، ئەمە شتێکی باشە. شیعری کلاسیکی کوردی و دانایی کلاسیکی کوردی زۆر کەم لەحافز دەچێت؛ لەلای خانی و نالی، رەوت، رەوتی ژیانە، نە شاردنەوە. بەڵام ئایا ئەمڕۆ نە لەلای ئەدیبان، بەڵکو لای جەماوەری کوردستانی، ئەمە هەر بەهەمان شێوەیە. زەنگی مەترسی بەڕاستی لیرەدایە؛ ئایا بەشێک لەچین و توێژەکانی کوردستان لەسەر هەمان کولتوور پەروەردە بوون کە نالی، خانی، گۆران و شێرکۆ بینیویانە؟\nژیان جۆراوجۆرە، فرەچەشنە، هەمەڕەنگە؛ ئەوەی ژیانی دەوێت راستەوخۆ لێی دەدوێت، سۆفی بێت یان دڵدار. بەڵام هەندێ کەسیش هەن کەژیان تەنها بەیەک جۆر دەبینن و هەوڵی پەراوێزخستنی جۆرەکانی دیکە دەدەن. پرسیار لێرەدایە، هونەرمەندی هاوشێوەی شەجەریان چۆن خۆی دەبینێتەوە؟ بەدڵنیاییەوە، هونەری ئەو، هونەری چڕین نییە بۆ ژیان وەک خۆی. بەڵام لەلایەکی دیکەیش و لەبەرانبەر تەسک بینانی ژیاندا، شەجەریان زانیبێتێ یان نەیزانی بێت، خۆی لەگەڵ ئەم دەستەدا گونجاندووەو هونەرەکەیشی هونەری خۆگونجاندنە لەگەڵ دۆخ. نیچە لە «لەدایکبوونی تراژیدی» و «ویستی دەسەڵاتدا» فێری کردووین، ژیان بانترە لەهەموو شت؛ لەزانست، لەهونەرو لەهەموو شتێک. پێوەری باشی و خراپی هەموو ئەمانە لەوەدایە کەچۆن لەژیان دەدوێن. شاردنەوەی حەزو شاردنەوەی روانینەکان راڤەی ژیان نییە، هونەری واڵا نییە؛ «هونەری» خۆدزینەوەیە لەژیان، جا بەهەر جلوبەرگێکەوە رازێندرابێتەوە


کوردیپێدیا - خوێندکارانی شاری مەهاباد لە باکۆ 1946\n📷 خوێندکارانی شاری مەهاباد لە باکۆ 1946 | پۆل: وێنە و پێناس | زمانی بابەت: 🏳 کوردیی ناوەڕاست\nخوێندکارانی شاری مەهاباد لە باکۆ 1946\nڕیزی یەکەم (ئەوانەی بەپێوە ڕاوەستاون)، لە لای چەپەوە بۆ ڕاست :\n1.غەنی بلووریان، 2.عەبدولفەتاحی قازی (کاکاغا)، 3.خەلیلی بلووریان، 4. حوسمانی مکایلی،\n5.،... زەرزا،6.سەید مووسای گەیلانی زادە، 7. قادری مەحموود زادە،8.محەمەدی ڕەییانی،9....10.؟، 11.؟، 12….. عەبدوڵاهی، 13.ئەحمەدی فاتیحی،14.؟، 15.؟،16مارفی زەرزا (کوڕی مووساخانی زەرزا)،17. مەجیدی ولیزادە، 18. حەبیبوڵای قاسملوو،\n19.برایمی قاسملوو،30،سەید حەمیدی عەلەوی\nڕیزی دوویەم: (ئەوانەی دانیشتوون)، لە لای چەپەوە بۆ ڕاست:\nڕیزی سێیەم: لە لای چەپەوە بۆ ڕاست:\n22.؟، 24، ؟ 32.فەتاحی حامیدی، 34.قادری مرادیان،35.هاشمی نانەوازادەگان 36. رەئووفی گڵۆڵانی، 37. عەبدولخالەقی (سوورە) خوسرەوی 29. عەزیزی ئیبراهیمیان،\nڕیزی چوارەم: لە لای چەپەوە بۆ ڕاست:\n21. ؟، 23. ڕەحیمی شێرزاد (برازای عەلی بەگی یەکشەوە)، 33. قادری حەمیدی،\n41. ؟، 42. ڕەحمانی قازی، 43. خەلیلی سەدیقی، 38. محە مەدی بۆستانچی 39. عەبدوڵای حیسامی (کوڕی حاجی حەمەداغای شێخاڵی)\nڕیزی پێنجەم (ئەوانەی لە پێشەوە دانیشتوون) لە لای چەپەوە بۆ ڕاست :\n20. محەمەدی سەدیقی،31. سەید مەحموودی باوەجانی، 40. قادری ڕیحانی، 44. لەتیفی کەریمی،\n45. ڕوسووڵی ڕەسووڵی (ڕەسووڵ ئاغای قۆرغان)، 46. کەریمی مەنسووری قازی، 47. حەسەنی قازی، 48. ؟\nئەوانەی وا نەناسراونەوە و دەبێ لەم وێنەتە دا بن: ڕەحمانی گەرمیانی (ڕەحمانی حاجی باغر)، مستەفای سەڵماسی (شەڵماشی)، عەلی گەلاوێژ، ڕەحمانی حەلەوی؟، سەید کەریمی ئەیوبی، خوسرەوەی زولفەقاری، ئیبڕاهیمیان؟، سوڵتانی وەتەمیشی ؟،\n…فەیزوڵابەگی و…..ئەمن پێم وانییە ڕەحیمی سەیفی قازی (ڕەحیمی قازی) لەم وێنەیە دا هەبێ، ئەگەرچی ڕێزدار ڕەییانی کەسی ژمارە 27ی بەو داناوە.\nسپاس بۆ بەڕێز "کەماڵ" بۆ ناسینەوەی ڕەسووڵی ڕەسووڵی و عەبدوڵای حیسامی\n ⚫ دیارینەکراو | 🏳 کوردیی ناوەڕاست | ماڵپەری روانگە\n1. 👁 کۆمەڵێک خوێندکاری کورد لە مەدرەسەی نیزامی شاری باکۆی ئازەرباینجان 1946\n➕ ئەم بابەتە لەلایەن: (سەریاس ئەحمەد)ەوە لە: Nov 5 2015 11:42PM تۆمارکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Nov 5 2015 11:55PM باشترکراوە\n📷 فایلی وێنە 1.0.1 515 KB Nov 5 2015 11:42PM سەریاس ئەحمەد


ئه‌و رۆژانه‌ی ته‌می ترس و گومان ئه‌م نیشتیمانه‌ی ته‌نی بوو ، پارتیزانی له ناو كۆڵانه‌كان و شه‌قام و گه‌ڕه‌كه‌كانی شاری سلێمان دا. هه‌موو چركه‌یه‌ك روو به‌ڕووی مه‌رگ ده‌بوه‌وه، ترسی خستبوو دڵی ملازم محسن و جه‌لاده‌كانی ئه‌منی سلێمانییه‌وه . \nئه‌و پاتیتزانه به [ئاسۆی ده‌لاك ] ناسراوه ، ناوی [حه‌سیب عومه‌ر سابیر] -ه ، خانه‌واده‌كه‌یان له‌بنه‌ڕه‌تدا خه‌ڵكی گوندی گه‌به‌ی نزیك ئۆردوگای پیره‌مه‌گرون بوو، به هۆی نه‌هامه‌تییه‌كانی ژیانه‌وه روویان كردوه‌ته شاری سلێمانی ، ئاسۆ له ساڵی 1957 له گه‌ره‌كی ده‌رگه‌زێن له شاری سلێمانی له دایك بووه ، له منداڵییه‌وه چاونه‌ترس و جه‌ربه‌زه‌و به‌ده‌ست و بردبووه ، له 1963 له قوتابخانه‌ی خالیدیه له سلێمانی تا پۆلی پێنجه‌می سه‌ره‌تایی ده‌خوێنێت ، دواتر ده‌ست به‌رداری خوێندن ده‌بێت ، له1968.تا 1975 شاگردی ده‌لاك بووه ، لای وه‌ستا سمایلی ده‌لاك له شه‌قامی كاوه .\nملازم موحسین – ی فه‌له‌ستینی ،ئه‌فسه‌رێكی زۆر جانه‌وه‌ر بوو ، له ئه‌منی عامه‌وه هه‌موو ده‌سه‌ڵاتێكی كوشتن و بڕینی خه‌ڵكی شاری سلێمانی پێ سپێرا بوو ، چه‌ندان كه‌سی له‌ناو شه‌قام و كۆڵانی گه‌ڕه‌كه‌كانی شاردا ده‌سگیركردو كوشتنی ، دژی گه‌نجه‌كان بوو له به‌ر ئه‌وه‌ی ئه‌و سه‌رده‌مه گه‌نجه‌كان عاشقی یاخی بوون وپێشمه‌رگایه‌تی و شۆڕش و شاخ بوون .\nبه به‌رده‌وامی ئازاری جه‌سته‌یی و ده‌رونی ئه‌و گه‌نجانه‌ی ده‌دا كه‌جلی ره‌ش، كراسی ره‌ش ،پشتوێنی ره‌شیان ده‌پۆشی ، رقی له‌و گه‌نجانه بوو ریشیان ده‌هێشته‌وه ، ملازم موحسین به به‌رده‌وامی كه‌مینی بۆ پێشمه‌رگه‌و ئاسۆی ده‌لاك داده‌نا .\nئه‌منی سلێمانی ماڵی باوكی ئاسۆی ده‌لاكیان خستبووه ژێر چاودێرییه‌وه ،ده‌بوایه شه‌ورۆژ ده‌رگای ده‌ره‌وه‌یان ئاواڵابوایه، داوای چه‌ند رۆژێكی تر ئاسۆی ده‌لاك له قه‌ره‌داغه‌وه گه‌ڕایه‌وه بۆ ناو شاری سلێمانی ،چه‌ند چالاكییه‌كی تری ئه‌نجام دا ، ئه‌منی سلێمانی سه‌ریان سوڕما بوو ،چۆن گه‌نجێك ده‌تونێت ته‌حه‌دای ئه‌و هه‌موو ئه‌من و قوات خاسه و ئینزیبات و چه‌كدارو سیخوڕو جاسوس و ئه‌ڵقه له گوێ یانه‌ی حكومه‌ت بكات.\nله ناكاو ئاسۆی ده‌لاك له ناو كۆڵانه‌كانی گه‌ڕه‌ك و شه‌قامه‌كان دا په‌یدا ده‌بوو، خه‌ڵكی شاره‌كه ئاسۆیان ده‌یبنی، زه‌برێكی پارتیزانانه‌ی ده‌وه‌شاندو له چاو ون ده‌بوو. به‌مه‌ش ناوی ئاسۆی ده‌لاك بوو به وێردو هێمای سه‌ر زمانی خه‌ڵكی شار ، ئه‌منی سلێمانی  له كۆبونه‌وه یه‌كی فراوان دا بڕیاریان دا هه‌موو توانایان بخه‌نه گه‌ڕ بۆ ده‌سگیركردن ،یا كوشتنی ئاسۆی ده‌لاك.\nله 1978 ئه‌منی سلێمانی ملازم موحسین –یان بۆ ئه‌و پلان و نه‌خشه داڕێژراوه دانا، ئه‌ویش له به‌رده‌م ئه‌زمونی ئازیه‌تی و جه‌ربه‌زه‌یی ئه‌فسانه‌ی ئاسۆی ده‌لاك دا هه‌ستی به لاوازی و بێ توانایی خۆی ده‌كرد ، توشی هێستریا بوو ، له تۆڵه‌ی نه‌به‌ردییه‌كانی ئاسۆدا ، داخی دڵی خۆی به عه‌قڵی مه‌زاجیانه‌ی زۆر درندانه به خه‌ڵكی شاره‌كه هه‌ڵده‌ڕشت.\nشه‌ورۆژ به دووسێ پیكاب قواتی ئه‌منه‌وه هه‌مووشه‌قام و كۆڵانه‌كانی گه‌ڕه‌كی شاری ته‌ی ده‌كرد به دوای ئاسۆدا ده‌گه‌ڕا، ملازم موحسین وێنه‌یه‌كی ئاسۆی ده‌لاكی كردبوو به داش بڵی پیكابه‌كه‌ی دا ، گه‌ر هه‌ر گه‌نجێكی بدیایه روخساری له‌و بچویایه ، ده‌ستگیری ده‌كرد ، ئه‌شكه‌نجه‌یه‌كی زۆری ده‌دا ، به‌زه‌حمه‌ت له چنگی ده‌رباز ده‌بوو.\nزۆر جار ئاسۆ كه له شاخه‌وه ده‌گه‌ڕایه‌وه بۆ ناو شاری سلێمانی ، بۆ ئه‌نجام دانی چالاكییه‌ك ،جلی كرێكاری گه‌جاوی له به‌ر ده‌كرد ،ده‌مانچه‌كه‌ی له به‌ر پشتوێنه‌كه‌ی دا بوو ، چه‌ند نارنجۆكێك له گیرفانه‌كانی دا بوو ...هه‌ندێكجار جله‌كانی به پێی به‌رنامه‌ی چالاكیه‌كانی ده‌گۆڕی به شێوه‌یه‌كی تر.\nچالاكیه‌كه‌ی به‌رده‌م مزگه‌وتی مه‌لاعه‌لی \n مانگی حوزه‌یرانی 1978 بوو، ئاسۆی ده‌لاك خۆی گه‌یانده به‌ر دوكانه‌كه‌ی عارفی ماتۆڕ لای مزگه‌وتی مه‌لا عه‌لی ، به عارفی وت: دوكانه‌كه‌ت داخه، ته‌له‌فۆنم بۆ ملازم موحسین كردووه وتومه :\n- من لێره چاوه‌ڕوانت ده‌كه‌م ، چیتان له توانایه به‌رامبه‌رم بیكه‌ن. \nیه‌كسه‌ر وه‌ستا عارف دوكانه‌كه‌ی داخست ، به خێرای گه‌ڕایه‌وه بۆ ماڵه‌وه .\nئاسۆ له كۆڵانه‌كه‌ی ئه‌و دیوه‌وه خۆی گه‌یاندبووه سه‌ربانی دوكانه‌كان، له‌وێ خۆی دامه‌زراند ، له‌ناكاو دوو پیكابی پڕ له ئه‌من و قوات خاسه‌وه گه‌یشتنه ئه‌و ده‌وروبه‌ره ،پیكابێكیان له‌سه‌ر گۆشه‌ی خانه‌قا دامه‌زرابوو ، پیكابه‌كه‌ی تریان رووی كردبووه لای دوكانه‌كان ، ئاسۆ نارنجۆكێكی بۆ هه‌ڵدا بوون، به كڵاشینكۆفه‌كه‌شی ده‌سڕێژی له ئه‌من وچه‌كداره‌كان كردبوو ...شۆفێری پیكابه‌كه له ترسا شڵه‌ژابوو ، به خێرایی به به‌گ به‌ره‌وه فولكه‌ی خانه‌قا گه‌ڕابووه ، ئاسۆش له‌سه‌ر بانه‌كه‌وه خۆی گه‌یاندبووه كۆڵانی ئه‌و دیوو. له‌ناو پێچاوپێچی كۆڵانه‌كاندا خۆی ون كردبوو.ا \nئاسۆ چای بۆ ملازم موحسین كڕی \nله مانگی گه‌لاوێژی 1978 دا ملازم موحسین و دوو جه‌لاد له چایخانه‌یه‌كی به‌رده‌ركی سه‌را دانیشتبوون چایان ده‌خوارده‌وه ،ئاسۆی ده‌لاك به‌نهێنی خۆی كردبوو به‌و چایخانه‌كه‌داو ، له به‌رئه‌وه‌ی چایخانه‌كه گه‌وره بوو ، نه‌یان بینی بوو ، چایه‌كی خواردبووه وپاره‌ی چایه‌كه‌ی ملازم محسن و دوو جه‌لا ده‌كه‌ی تری دابوو ، به چایچییه‌كه‌ی وتبوو [بڵێ ئاسۆی ده‌لاك پاره‌كه‌ی داون ].\nملازم محسن كه ئه‌م هه‌واڵه‌ی له چایچییه‌كه بیست بوو [تاس بردبیه‌وه و له ترسا زمانی له گۆكه‌وتبوو....هیچی بۆ نه‌وترابوو.\nله سابونكه‌ران ده‌سگیركرا\nئه‌منی سلێمانی بڕیاریان دابوو ،هه‌ر كه‌س بتوانێت ئاسۆی ده‌لاك به زیندویه‌تی ده‌سگیر بكات 50 هه‌زار دینار خه‌ڵات ده‌كرێت ، گه‌ر به كوژراویش جه‌سته‌كه‌ی نیشان بده ن 30 هه‌زار دیناری پێ ده‌درێت .\nله مانگی ئه‌یلولی 1978ئاسۆی ده‌لاك له گه‌ڵ هاوڕێ یه‌كی دا به نهێنی ته‌رمی شه‌هیدی فه‌رمانده ئه‌نوه‌ری مه‌جید سوڵتان –یان له شاخه‌وه هێنایه‌وه بۆ سلێمانی ، ئاسۆ بڕیاری دابوو له 6 / 9 /1978له ناو شاری سلێمانی دا له‌گه‌ڵ هاوڕێكه‌ی دا چالاكییه‌ك ئه‌نجام بدات ، به‌ڵام هاوڕێكه‌ی به‌هۆی برایه‌كییه‌وه ،په‌یوه‌ندیان به ئه‌منی سلێمانییه‌وه كردبوو، هه‌موو زانیارییه‌كاانیان پێ گه‌یاندبوون، ملازم موحسن و ئه‌منه‌كان پێش كاتی دیاری كراو خۆیان له‌و شوێنه‌دا حه‌شاردابوو ، هه‌ر كه ئاسۆ گه‌یشته شوێنی دیاری كراو له‌وێ چاوه‌ڕوانی هاوڕێكه‌ی ده‌كرد.\nله ناكاو ملازم موحسین و ئه‌منه‌كان له هه‌موو لایه‌كه‌وه په‌لاماری ئاسۆیان دا... بواریان نه‌دابوو ده‌ستی بگاته ده‌مانچه‌كه‌ی و نارنجۆكی ناو گیرفانه‌كانی .....ئێواره‌ی دواتر ملازم موحسن له ئاهه‌نگێكی تایبه‌تی دا وتبوی [ ئه‌م ئاهه‌نگه له‌خۆشی ئه‌و سه‌ركه‌وتنه گه‌وره‌یه‌دا ساز كراوه ، كه توانیمان [ سه‌گه ره‌شه‌كه ] ده‌سگیر بكه‌ین ، كه ده‌یویست من بكوژێت ].\nله‌و كاته‌وه هیچ سۆراغێكی ئاسۆی ده‌لاك نه‌ما، به‌ڵام دوای ماوه‌یه‌ك زیندانییه‌ك به‌ر بوو ، به‌چیمه‌نی خوشكی وتبوو:\n- [ به رێكه‌وت ئاسۆی ده‌لاكم له ژوورێكی ئینفرادی بینی ، ئه‌وه‌نده ئه‌شكه‌نجه‌یان دابوو ،هه‌موو ئێسكی جه‌سته‌یان تێكو پێك شكاندبوو ، له دواساتی دوا هه‌ناسه‌ی دابوو بیسپێرێت ].\n-ئه‌م نوسینه‌م له ژماره 9 -ی گۆڤا ری تایم له نیسانی 1999 دا ، له لاپه‌ڕه [20 -30 ] دا بڵاوكردوه‌ته‌وه.\n-بۆ ئه‌م بابه‌ته سودم له زانیاری [ چیمه‌ن و چرۆ و چرا] -ی خوشكه‌كانی شه‌هید ئاسۆ -ی ده‌لاك بینی وه له‌گه‌ڵ چه‌ند زانیارییه‌كی كاك حه‌مه زاهیر و كاك سالاری مامی شه‌هید ئاسۆی ده‌لاك.\nئه‌منی سلێمانی ماڵی باوكی ئاسۆی ده‌لاكیان خستبووه ژێر چاودێرییه‌وه ،ده‌بوایه شه‌ورۆژ ده‌رگای ده‌ره‌وه‌یان ئاواڵابوایه، داوای چه‌ند رۆژێكی تر ئاسۆی ده‌لاك له قه‌ره‌داغه‌وه گه‌ڕایه‌وه بۆ ناو شاری سلێمانی ،چه‌ند چالاكییه‌كی تری ئه‌نجام دا ، ئه‌منی سلێمانی سه‌ریان سوڕما بوو ،چۆن گه‌نجێك ده‌تونێت ته‌حه‌دای ئه‌و هه‌موو ئه‌من و قوات خاسه و ئینزیبات و چه‌كدارو سیخوڕو جاسوس و ئه‌ڵقه له گوێ یانه‌ی حكومه‌ت بكات.ملازم موحسین – ی فه‌له‌ستینی ،ئه‌فسه‌رێكی زۆر جانه‌وه‌ر بوو ، له ئه‌منی عامه‌وه هه‌موو ده‌سه‌ڵاتێكی كوشتن و بڕینی خه‌ڵكی شاری سلێمانی پێ سپێرا بوو ، چه‌ندان كه‌سی له‌ناو شه‌قام و كۆڵانی گه‌ڕه‌كه‌كانی شاردا ده‌سگیركردو كوشتنی ، دژی گه‌نجه‌كان بوو له به‌ر ئه‌وه‌ی ئه‌و سه‌رده‌مه گه‌نجه‌كان عاشقی یاخی بوون وپێشمه‌رگایه‌تی و شۆڕش و شاخ بوون .\nکۆی سه‌ردان: 16750159


دەربارەی هێرشكردنەسەر پەیامنێری تۆڕی میدیایی ئێستا، سەنتەری میترۆ داوا لە سەرۆكایەتی پەرلەمان دەكات لێكۆڵینەوە لەو كەسە بكەن كە لە حەوشەی پەرلەماندا هێرشدەكاتەسەر ئەو ڕۆژنامەنوسە و داواشی لێدەكات "لە پەنجەرەی پەرلەمانەوە وەك تەماشاكەر دەرنەكەون”.\nئەمڕۆ چوارشەممە 6ی كانونی دووەم لەمیانەی وەرگرتنی لێدوان لە سەرۆك فراكسیۆنی یەكگرتوو لە پەرلەمانی كوردستان، لەلایەن ژمارەیەك پاسەوانەوە پەلاماری ئەیوب وەرتی، پەیامنێری تۆڕی میدیایی ئێستا درا.\nدەربارەی ڕوداوەكە سەنتەری میترۆ بۆ داكۆكی لە مافی ڕۆژنامەنوسان لە بەیاننامەیەكدا داوا لە سەرۆكایەتی پەرلەمانی كوردستان دەكات دەستبەجێ لێكۆڵینەوە لەو كەسە بكەن كە لەناو حەوشەی پەرلەمان و لە بەردەم سەرۆكی لیستی یەكگرتووی ئیسلامی هێرشدەكاتەسەر ڕۆژنامەنوسێك و پێی دەڵێت، "بەشەق دەتكەمە دەرێ”.\nمیترۆ لەسەر زاری ئەیوب وەرتی دەڵێت، "تەنها لۆكەیشینم گۆڕی وەك هەموو ئەو میدیاكارانەی تر كەچی پاسەوانەكانی پەرلەمان هێرشیان بۆ هێنام”.\nئاماژەشدەدات، ڕوداوەكە یەكەمجار نییە لەناو حەوشەی پەرلەمانی هەرێمی كوردستان ڕوبدات، لە كۆتایی تشرینی یەكەمی 2017 هێرشكرایەسەر تیمی كەناڵەكانی میدیا و لە پەخشی راستەوخۆیشدا بەشەق و دار بەشێوەیەكی توند، هێرشكرایەسەر رێبوار كاكەیی پەیامنێری كەناڵی ئێن ئاڕ تی و كامێراكەیان شكاند.\nسەنتەری میترۆ لەكاتێكدا ئیدانەی ئەو هەڵسوكەوتە دەكات، داواش لە سەرۆكایەتی پەرلەمانی كوردستان دەكات "لە پەنجەرەی پەرلەمانەوە وەك تەماشاكەر دەرنەكەون” و داوابكەن دەستبەجێ لێكۆڵینەوە لەو كەسە بكەن كە لەناو حەوشەی پەرلەمان هێرشی كردەسەر پەیامنێری تۆڕی میدیایی ئێستا.


جینۆساید و ئازاری هیندیه سوره‌كان\nیونیپیگ شارێكه سه‌ر به هه‌رێمی مانیتۆبا له كه‌نه‌دا، ئه‌مساڵ كۆنگره‌ی جینۆسایدی نێو ده‌وڵه‌تی له زانكۆی مانیتابای ئه‌و شاره به‌ڕێوه‌چو، رۆژی 16ی 7 میوانه‌كان نزیكه‌ی 120 كیلۆمه‌تر دور له وینیپیگ چونه سه‌ردانی ناوه‌ندێكی ساكیه‌كان "هیندیه سوره‌كان" بۆئه‌وه‌ی له‌زاری خۆیانه‌وه گوێبیستی ئه‌و جینۆسایده بن كه لێیان كراوه، له‌وێ له‌سه‌ر ده‌ریاچه‌ی وینیپیگ ناوه‌ندێكی چاندیان هه‌یه كه ساڵانه له‌سه‌ر تاسه‌ری كه‌نه‌دا بۆنه‌ی تایبه‌ت به خۆیان هه‌یه له مانگی 6، به‌ده‌ر له‌وه‌ی ئه‌م جۆره بۆنه و یادانه گه‌نده‌ڵی تێده‌كه‌وێت و ره‌نگه هۆیه‌كیش بێت بۆئه‌وه‌ی هه‌ندێ كه‌س له هه‌مو دنیا بیقۆزنه‌وه بۆ خۆیان، گوێمان گرت له ئازاری هیندیه سوره‌كان، كه نه‌ك هه‌ر به گێڕانه‌وه‌ی چیرۆكه‌كانیان خه‌مباریان كردین، بگره به گۆرانیه غه‌مگین و ئازار به‌خش و به‌رزكردنه‌وه‌ی نزایان بۆ ئاسمان دڵیان پڕكردین له‌گه‌ڵ ئه‌وه‌ش هه‌ر ئومێدی زۆر له دره‌وشانه‌وه‌ی چاوه‌كانیاندا به‌دی ده‌كرێت.\nچه‌وسانه‌وه‌و سڕینه‌وه‌ی ئه‌وان به فه‌ڕمی تا ساڵی 1973 درێژه‌ی كێشاوه له‌سه‌ر خاكێك، كه ئه‌وان خاوه‌نی ره‌سه‌نی خاكه‌كه‌ن و ئه‌وی تر داگیری كردوه و كه‌چی ئه‌مان بونه‌ته غه‌واره‌و غه‌واره خاوه‌ن ماڵه، سڕینه‌وه‌ی ئه‌وانیش وه‌ك سڕینه‌وه‌ی كورد زۆری كێشاوه و ده‌یان و سه‌دان ساڵ به‌رده‌وام بوه، وه‌ك چۆن كوردیش سڕینه‌وه‌كه‌ی هه‌ر گرێ نه‌دراوه به ساڵێك و دوانه‌وه‌و گرێ دراوی ده‌یان و سه‌دان ساڵه، ئه‌وان هه‌مو ئازاره‌كانی خۆیان باس كرد و ئه‌وه‌شیان وت كه گه‌ڕاینه‌وه له یادیان نه‌كه‌ین، لاموایه ئه‌م داوایه له‌وه‌وه سه‌رچاوه‌ی گرتوه هه‌رچی چوه‌ته‌سه‌ر خاكی ئه‌وان نه‌ك له یادی كردون بگره، كۆت و به‌ندیشی كردون، لێره له‌م ناوچه‌یه كه زیاتر هه‌ندێ له ناوه‌كانیش ده‌ڵێی ناوی ره‌سه‌نی ئه‌وانن، سه‌دان ئه‌فسانه و چیرۆكی جۆراوجۆر هه‌یه، لێ ته‌واوی چیرۆكه‌كان هه‌مان ئه‌وه‌مان بۆ ده‌گێڕنه‌وه كه فه‌ره‌نسیه‌كان و به‌ریتانیه‌كان له‌و دوره‌وه هاتون و ئه‌م خاكه‌یان داگیركردوه، ئه‌وان ناویان ناوه دۆزینه‌وه، وه‌ك چۆن مرۆڤ شتێك ئه‌دۆزێته‌وه، كه‌چی دوای ده‌یكات به هی خۆی، چیرۆكی داگیركردنه‌كانیش بوه به منه‌ت بۆ گه‌له ره‌سه‌نه‌كه كه هه‌ر ئه‌وروپیه‌كان ناویان ناون هندیه سوره‌كان، چونكه ئیدی ئه‌وان شارستانیه‌ت و ژیاریان هێناوه، ئه‌مه‌شیان نوسیوه و باسیان كردوه، له به‌رانبه‌رئه‌وه‌دا گه‌له ره‌سه‌نه‌كه هێشتا له سروشتا مه‌له ده‌كه‌ن، ئه‌وانیش ئازاره‌كانی خۆیان داوه‌ته ده‌م ئاوه‌كانه‌وه، چیرۆكی یه‌كێ له روباره‌كان ئه‌وه‌یه كه گوایه بۆیه هه‌میشه لێڵه ئه‌وه خوێنی به ناهه‌ق رژاوی ئه‌وانه كه كاتی خۆی له‌سه‌ر ده‌ستی ئه‌وروپیه‌كان روباره‌كه‌ی سوركردوه، ده‌ی روباره‌كه‌ش ناوی روباری سوره، من نازانم ئه‌م ئاوه بۆ لێڵه، به‌ڵام له‌وه ده‌گه‌م كه ئه‌م ئه‌فسانه‌یه نیشانه‌ی ئه‌وه‌یه هیندیه سوره‌كان كه‌میان پێنه‌كراوه و كۆمه‌ڵكوژكراون.\nله وینیپیگ و له‌ناو گه‌لی ره‌سه‌نی ئه‌نیشابا "ئه‌نیشابێ" چیرۆك گه‌ل و بابه‌تی دیكه‌ی زۆر هه‌یه ده‌كرێ جاری تر باس بكرێن، بۆ من دو خاڵی تر كه هاوبه‌شیه‌كی كەلتوریان له‌گه‌ڵ كورد هه‌یه پێویسته باسی بكه‌م، یه‌كه‌م ئه‌وانیش ئاگریان زۆر لاپیرۆزه و له سروته ئاینیه‌كانیاندا به ده‌وریه‌وه‌ن، دوه‌م وه‌ك لای خۆمان ده‌چنه ته‌هلیله و خه‌ڵوه‌ت و جه‌سته ئازاری ده‌كه‌ن. ئیدی ئه‌وانیش چیرۆكی خۆیان هه‌یه.


📅 23-09-1934 رێکەوت و رووداو (کڕۆنۆلۆژیا)\n📅 کاتی تۆمارکردن May 8 2019 9:03AM\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 8-5-2019 9:03:31\n📅 29-05-2010 رێکەوت و رووداو (کڕۆنۆلۆژیا)\n📅 کاتی تۆمارکردن Jan 8 2017 10:53PM\n👁 ئەم بابەتە 2,811 جار بینراوە\n... [ زۆرتر... 👁] ✖ ✖ ✖ 0 1 ✖ 56% ✍ هـ.ب. 8-1-2017 22:53:23


تەرمی کۆڵبەرە ١٤ ساڵەکە دۆزرایەوە + ئامار\n17:17 - 20 December 2019\nهەنگاو: دوای چوار ڕۆژ گەڕان لە بەرزاییەکانی تەتە، دواجار تەرمی کۆڵبەرە تەمەن ١٤ سالەکە کە لە سەرما ڕەق هەڵاتبوو، دۆزرایەوە.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ئێوارەی ڕۆژی هەینی ٢٩ی سەرماوزی ٢٧١٩ (٢٠ی دێسامبری ٢٠١٩)، دوای چوار ڕۆژ گەڕانی بەردەوام دواجار ”فەرهاد خوسرەوی“ تەمەن ١٤ ساڵ لەلایەن خەڵکەوە دۆزرایەوە.\nلەماوەی چوار ڕۆژی ڕابردوودا هەزاران کەس لە خەڵکی ناوچەکە بۆ دۆزینەوەی تەرمی فەرهاد هەوڵیان داوە.\nڕۆژی سێشەممە ٢٦ی سەرماوەز (١٧ی دێسامبر)، فەهاد و چەند کۆڵبەری دیکە بە هۆی بارینی بەفر کە بەرزاییەکانی ملەی تەتە ڕێیان لێ ون دەبێت. هەمان ڕۆژ تەرمی برا تەمەن ١٧ ساڵەکەی فەرهاد بە ناوی ”ئازاد خوسرەوی“ دۆزرایەوە و کۆڵبەریکی تەمەن ٣٥ ساڵیش لەلایەن خەڵکەوە گەیەندرایە نەخۆشخانە و ئێستا لە ژێر چاوەدێریی پزیشکیدایە.


دکتۆر رێبوار فەتاح: دەسەلاتی کوردستان ئەزمۆنێکی شکەست خواردووە\nهەرێمی کوردستان پاش ساڵی 2003 گەشەیەکی ئابوری گەورەی بە خۆیەوە بینی بەڵام لەم ساڵانەی دواییەدا وەکو باس دەکرێت لە قوراوێکدا چەقیوە، دەرچوونی وا ئاسان نییە.\nدکتۆر رێبوار فەتاح شارەزای رۆژهەڵاتی ناوەراست لە هەڤپەیڤینێکدا لەگەڵ بەشی کوردی دەنگی ئەمەریکا دەڵێت" لە 90 کانەوە گرفتانێک لە کوردستاندا هەیە، کۆبونەتەوە بەڵام دیارە ئەو گرفتانە لە پرێکدا دەر ناکەون، هەندێ گرفت کە ئەمان پێشبینیان نەکردبوو، کە ئەو گرفتانەش زۆر زۆرن، بریتین لە گەندەڵی، نەبوونی ژێر خانی ئابوری، نەبونی یاسا و باری ئاسایش.\nدکتۆر رێبوار هەر وەها دەڵێت گەشەکردنی ئابوری و بوونی ئاسایش دوو دیون بۆ یەک دراوو و گومان لەوەدا نییە بوونی کومپانیاکانی بێگانە لە هەرێمی کوردستان بە هێ باری ئاسایشیەوە بوە بەڵام بە هاتنی داعش ئاسایشی کوردستان تێکچوو.\nدکتۆر رێبوار دەشڵێت دەسەڵاتی هەرێمی کوردستان هەموویان شکەستیان خوارد و دەسەڵاتی هەرێمی کوردستان رەنگە لەیەکچوونێکی هەبێ لەگەڵ دەسەڵاتی سەددام حوسەین دا، لەگەڵ دەسەڵاتی بەشار ئەسەد دا، لەگەڵ دسەڵاتی لیبیادا، مەعەمەر قەزافی دا، بەڵام لە هیچیشیان ناجێ، شێوازێکی جیاوازە لە دەسەڵات و لەدەستی سەرۆکی هەرێم بچووک کراوەتەوە.\nدکتۆر رێبوار هەر وەها دەڵێت هیچ دەوڵەمەندێک لە کوردستاندا دەوڵەمند نەبوە و دەسەلاتی کوردستان ئەزمۆنێکی شکەست خواردووە".


لقی ئاكرێی یه‌كێتی زانایان چه‌ند چالاكیه‌ك ئه‌نجام ده‌دات\nرۆژی 8ی5ی2019 لقی ئاكرێی یه‌كێتی زانایان كۆبوونه‌وه‌ی ئاسایی خۆی به به‌ژداری به‌رپرس‌و كارگێڕانی لق‌و به‌رپرسی ناوچه‌كان ئه‌نجامدا.\nدكتۆر عبدالله ئاكره‌یی به‌رپرسی لقی ئاكرێ له‌و كۆبوونه‌وه باسی له ره‌وشی زانایان‌و پێویستی كۆی ئه‌و رێنمایی‌و نوسراو و فه‌تواو به‌یاننامه‌ی یه‌كێتی زانایان كردو به پێویستی زانی مامۆستایان لێی ئاگادار بن، هه‌روه‌ك كۆمه‌ڵێك پرس‌و بابه‌تی تر قسه‌و باسی له‌سه‌ر كرا.\nدوا به‌دوای كۆبوونه‌وه‌كه ستافی لقی ئاكرێ به پێویستی زانایانی به مه‌به‌ستی هه‌ماهه‌نگی‌و زیاتر رێزگرتن له مانگی ره‌مه‌زان سه‌ردانی قائیمقامیه‌تی قه‌زای ئاكرێ‌و لقی نۆی پارتی دیموكراتی كوردستانیان كرد.\nوێڕای پێشوازیان له لایه‌ن هه‌ریه‌ك له به‌رێزان سه‌یدا مازن قائیمقامی ئاكرێ‌و صه‌باح بیتو الله به‌رپرسی لقی نۆی پارتی، تیشك خرایه سه‌ر رۆڵ‌و پێگه‌ی مامۆستایانی ئایینی‌و به‌تایبه‌ت له مانگی پیرۆزی ره‌مه‌زان، هه‌روه‌ك زانایان ته‌ئكیدیان له‌وه كرده‌وه كه پێویسته دام‌و ده‌زگا حزبی‌و حكومیه‌كان له رێی رێنمایی‌و ره‌چاوكردنی نه‌ریتی كۆمه‌ڵگه زیاتر رێز له مانگی ره‌مه‌زان بگرن‌و.\nهه‌ر له دانیشتنه‌كان كۆمه‌ڵێك پرس‌و پێشهاتی تر گفتوگۆی له‌باره‌وه كرا.


پێشڕەو بابەشێخ - 13-01-2020 - 1943 جار خوێندراوەتەوە\nمن لەگەڵ ئەوەم پەرلەمانتار خانەنشین بێت، چونکە ئەوەی دەچێتە پەرلەمان دەبێت پەرلەمانتاربێت، بەمانا ڕاستەقینەکەی، کەسێکە دەبێت لەناو خەڵک و بەدەنگی ڕاستەقینەی خەڵک چوبێت و بۆ خەڵک چوبێت و بگەڕێتەوە ناو خەڵک . کەسێک بوو بە ئەندام پەرلەمان دەبێت لەسەر سیاسەتی( ڕەوا ، کە بریتیە لە ئیسلاح و بیناکردن بۆ مەبەستی گشتی )، کار بکات نەک بە سیاسەتی (میکیاڤیللیانە، کە بریتیە لە هەڵخەڵەتاندن و خۆ گۆڕین بۆ مەبەستی تایەتی ) کەسێک بێت سیاسەتی ڕەوا پەیڕەو بکات نەک سیاسەتی نەفامی کە بەرژەوەندی کەسی بخاتە پێش بەرژەوەندی گشتی .\nبۆیە من دەڵێم لەگەڵ خانەنشینی پەرلەمانتارم ئەگەر ئەوکەسە لە گرنگی کاری سیاسی و حزبی و ئینجا پەرلەمانی گەیشتبێ دەبێت لەوەش گەیشتبێ کاری ئەو دوای پەرلەمانتاری دەستپێدەکات، ئەو دەبێت ئەوکات بگەڕێتەوە ناو خەڵک و لەگەڵ خەڵک هاوژیان و هاوهەڵوێست و کۆک بێت، نەک بوبێت بە کەسێکی تایبەت و موچەو ژیان و گوزەرانی تایبەت لە خەڵکی گشتی دایببڕێت .\nبا خانەنشینی پەرلەمانتاری هەبێت بەڵام :\nیەکەم / ئەو موچە خانەنشینیە لە دوو ملیۆن زیاتر نەبێت و هیچ جیاوازی و پلە بەندیەکی تێدا نەبێت و هەرکەسێکیش کاری پێشوی دەوێتەوە بگەڕێتەوە سەر پیشەی خۆی . ئەوکاتە ڕێز بۆ هەموو توێژ و چینەکان دەگەڕێتەوە و ڕێزگرتنە لە خودی ئەوکارەی پێشوی کە کردویەتی و شانازیەکە بۆ هاوپیشەکانی لەو کارەی بۆی دەگەڕێتەوە .\nدووەم / ئەم دوو ملیۆنە لە چوار ساڵ زیاتر نەبێت و نەکرێت بە موچەی هەتا هەتایی واتە دوای چوار ساڵ نەمێنێ، ناکرێ پەرلەمانتاری بکرێت بە فەرمانبەری و ببێ بە پیشە، بەڵکو مافی خۆیەتی لەکاتی ئەرکەکەیدا لە چوار ساڵدا امتیازی کاتی پێبدرێت نەک هەمیشەیی ئەم امتیازاتەش بۆ دوورکەوتنەوە بێت لە کەوتنە ژێر کاریگەری دەسەڵاتدارانی دەسەڵاتی جێبەجێکردن نەک بۆ خۆ دەوڵەمەند کردن و جیابونەوە لە خەڵکی گشتی . کەسێک پێشوو وەزیفەیەکی حکومی نەبوە ناکرێت نەتوانێت لە چوار ساڵدا کارێک بۆخۆی بدۆزێتەوە کە کەسێک بوبێت لە یاسا داڕێژەرانی وڵات و میلەتێک .\nسێ یەم / ئەندام پەرلەمانی خانەنشین ئەگەر لەناو خەڵک هەڵبژێرراوە چۆن دەبێت لەناو هەمان خەڵک پاسەوانی هەبێت کەواتە پێویست ناکات بۆ مانگێکیش هیچ جۆرە پاسەوانێکی هەبێت . ئەندام پەرلەمان ئەگەر خۆی بوبێت بە پاسەوان و پارێزەری مافەکانی خەڵک لە چوار ساڵی ئەندام پەرلەمانی ئیتر بۆ دەبێت ترسی هەبێت و دوای خانەنشینی پاسەوانی هەبێت .\nچوارەم / ئەم خانەنشینیە بۆ ئەم خولەی پەرلەمان بێت و هەموو ئەمانەی پێشوو کە کراون هەڵوەشێتەوە، باوەڕم وایە بەهەڵوەشانەوەی خانەنشینی پێشوو داهاتێکی بێ شومار دەگەڕێتەوە بۆ میللەت و دەبێت بە چاکسازی ڕاستەقینە. هیچ کاتیش یاسایەک نەبێت یارای کاراکردنەوەی هەبێت بۆ گەڕانەوە بۆ یاسای خانەنشینی پێشوو مەگەر تەنها بۆ ئەم خولەی پەرلەمان بێت و مەرجی کەمکردنەوەی زیاتر و نەهێشتنی یەکجارەکی لەگەڵ خۆی بێنێ .\nپێنجەم / نابێت یاسای چاکسازی تەنها بە بڕینی چەند موچەیەک و کەمکردنەوەی چەند موچەیەک بۆ چەند توێژو چینێکی کۆمەڵ کۆتایی پێ بێت، بەڵکو ببێ بە پڕۆسەیەکی هەمیشەیی و بۆ ئەبەد بەردەوام بێت .\nتێکەڵ کردنی چەند بەند و ماددەیەکی باش و سود بەخشی گشتی لەگەڵ چەندبەند و مادەیەکی خراپ و سودبەخشی تایبەتی، ناچێتە خانەی بەرژەوەندی گشتی و چەسپاندنی بەسەر خەڵکی هەژار و ستەم دیدەی کوردستان . لکاندنی باش و خراپێک پێکەوە لەدواجاردا باش بزردەبێت کە ئەسڵ چاکەکە بێت .\nکە لە ئێستادا بیرم بەلای خانەنشینی بە دوو ملیۆن بۆ چوار ساڵ دەڕوا، باوەڕم وایە ئەندام پەرلەمان بە کۆتا هاتنی کاری ئەندام پەرلەمانی نابێت لە خەڵک داببڕێت، نابێت لە بۆنە ئاینی و کۆمەڵایەتی و سیاسیەکان داببڕێت . لە کۆمەڵگایەکی کۆمەڵایەتی وەک ئێمە پێویستی بە چونی بۆ کۆڕو سیمینارو بۆنە زانستی و فکریەکان و بۆ پرسە و شەکراو خواردنە هەیە، پێویستی بە سەردان و میوانداری هەیە، بەشداریکردن لە خۆشی و ناخۆشیەکانی هاوڵاتی دەبێت ببێت بە کاری لە پێشینەی ئەو، چونکە مرۆڤ خۆی کائینێکی کۆمەڵایەتیە لە کۆمەڵگایەکی تەواو کۆمەڵایەتی وەک ئێمەش زۆر زیاتر.\nئەگەر ئەمانە لە چوارساڵدا ئەنجامدران ئیتر دەبێت بە باو دواتر دەبێت بە بەشێک لە بەها کۆمەڵایەتیەکان . هەرکات و هەر کەس لە شتە باوەکان لایدا دەبێت بە دژە باو لەدواجاریدا پێشێلی بەها کۆمەڵایەتیەکانی کردوە . چونکە لە دواجاردا پەرلەمانتارە دەتوانێت ببێ بە داڕێژەری ئەو یاسایەی موچەو خانەنشینی سەرجەم پلە باڵاکان ڕێک دەخات و یاسایان بۆ دەردەکات و دەیانهێنێتە ناو شتە باوەکان .\nکە دەڵێم با دوو ملیۆن بێت و بۆ چوار ساڵ بێت بە بەراورد بە ڕابردوە کە زۆرترین خانەنشینی تێدا دروست بوە و زۆرترین موچەی خانەنشینیان بۆ بڕاوەتەوە ئەگەر واقیعەکەی ڕابردوو نەبێت ئەوە ( ازعف الایمان) ەکەیە کە باوەڕمان بە خانەنشینی پەرلەمانتاری و پلە باڵاکان هەبێت .\nئەوەی هاتۆتە پێش کاتێکی زێڕینە ئەگەر پەرلەمانتاران بتوانن لە بەرژەوەندی گشتی و بۆ چاکسازی بەکاری بهێنن . دەتوانن مێژوویەکی پرشنگدار بۆ خۆیان تۆمار بکەن و ببن بە ئەستێرەیەکی گەشاوە و پرسنگدار لە ئاسمانی پڕ گەندەڵی ڕابردوو .\n25 ی 7 قۆناغێکی گرنگ لە مێژوی کورد\nگۆڕان ئیرادەیە نەک چەک\nچۆن هەموو حزبەکان وەک یەکن؟\nبۆچی کەرکوک عەفرین نەبوو؟


لەسەر دەستگیركردنی شاسوار عەبدولواحید، جوڵانەوەی نەوەی نوێ راگەیەندراوێكی بڵاوكردەوە\n- 5/16/2019 5:39:00 PM 7205 جار خوێندراوەتەوە\nپاشنیوەڕۆی ئەمڕۆ جوڵانەوەی نەوەی نوێ راگەیەندراوێكی بڵاوكردەوە و دەڵێت"ئەم سیناریۆ بێبەھایە بۆ یەکلاکردنەوەی ململانێی سیاسیە".\nلەو راگەیەندراوەدا جوڵانەوەی نەوەی نوێ ئاماژەی بەوەشكردوە، "ئەم سیناریۆیە تێدەپەرێنێت و لەجاران بەھێزتر بەردەوام دەبێت لە دژایەتی گەندەڵی و بەرگریکردن لەمافەکانی خەڵک و سەروەرکردنی یاسا".\n#نەوەی نوێ #شاسوار عەبدولواحید


شەڕکەرانی هێزەکانی سوریای دیموکرات دەڵێن لە دواین حەشارگەی شەڕکەرانی رێکخراوی 'دەوڵەتی ئیسلامی' (داعش) نزیکدەبنەوە لەناو رەققەدا. [خاوەنی وێنە: هێزەکانی سوریای دیموکرات]\nهێزەکانی سوریای دیموکرات بە پاڵپشتی فڕۆکەكانی هاوپەیمانان چەند رۆژێکیان ماوە لە ئازادکردنی شاری رەققەی سوریا لەدەستی رێکخراوی "دەوڵەتی ئیسلامی" (داعش)، بەرپرسانی هاوپەیمانێتی عەرەب-کورد بە دیارونایان وت.\nوتیشیان هێزەکانی سوریای دیموکرات بەمدواییانە لە سەدا 90 شارەکەیان بەدەستەوەیە.\nبەرپرسی میدیای هێزەکانی سوریای دیموکرات، مستەفا بالی، بە دیارونای وت: "ئازادکردنی تەواوی شاری رەققە پێشبینیدەکرێت له رۆژانی داهاتودا رابگەیەنرێت یان ئەوپەڕەکەی لەناوەڕاستی ئەم مانگەدا."\nوتیشی ئەمە هاوکاتە لەگەڵ بەڕێوەچوونی پڕۆسەکە وەك ئەوەی پلانی بۆ دانراوە و ئاماژەشیدا داعش مەدەنیانی وەك قەڵغانی مرۆیی بەکارهێناوە بۆ ئەوەی پێشڕەوی هێزەکانی سوریای دیموکرات خاوبکاتەوە.\nهێزەکانی سوریای دیموکرات کۆدەبنەوە لەبەردەم ناوەندێکی مەشقی رێکخراوی 'دەوڵەتی ئیسلامی' (داعش) لە رەققە کە لە گروپەکە نزیكدەبنەوە. [خاوەنی وێنە: هێزەکانی سوریای دیموکرات]\nهەروەها وتی شەڕەکان بەمدواییانە جەختدەکەنە سەر دوایین پێگە بەهێزەکانی داعش لە شارەکەدا "لە دەوروبەری نەخۆشخانەی میللی، لە گەڕەکی فیردەوس، وێستگەی شەمەندەفەر و ناوچەی دەوروبەری شەقامی گڵۆب."\nوتیشی: "دەگونجا ئۆپەراسیۆنی ئازادکردنەکە پێشتر تەواوبکرێت ئەگەر داعش ئامادەبوونی مەدەنیانی بەخراپ بەکارنەهێنابا لە شارەکەدا."\nئاژانسی فرانس پرێس رایگەیاند وتوێژه‌كان بۆ دەرکردنی سەلامەتی ئەو مەدەنیانەی لە رەققەدا گیریانخواردووە بەردەوام بوون چوارشەممە (11 تشرینی یەکەم) له‌كاتێكدا هێزەکانی سوریای دیموکرات ئامادەکارییانکرد بۆ دوایین پێشڕەوی.\nراڕەوی سەلامەتی بۆ مەدەنیان\nهاوپەیمانان سێشەممە رایانگەیاند بەرپرسانی ئەنجومەنی مەدەنی رەققە هەوڵیاندا دانوستان لەسەر رارەوی سەلامەتی مەدەنییان بکەن لە ناوچە ماوەکانی ژێردەستی داعشدا.\nهاوپەیمانان رایانگەیاند: "ئەنجومەنی مەدەنی رەققە وتوێژ بەڕێوەدەبات بۆ یەکلاییکردنەوەی باشترین رێگا تا ئەو مەدەنیانەی لەلایەن داعشەوە گیریانخواردووە بتوانن لە شارەکە بێنە دەرێ کە هەندێکیان وەك قەڵغانی مرۆیی هێڵراونه‌ته‌وه."\n"ئەوانەی رەققە بەجێدەهێڵن کە شانبەشانی داعش جەنگاون دەدرێنە دەست دەسەڵاتدارانی نێوخۆیی بۆ رووبەڕووبوونەوەی دادگا."\nوتەبێژی هێزەکانی سوریای دیموکرات، جیهان شێخ ئەحمەد، بە ئاژانسی فرانس پرێسی وت لەنێوان 600 بۆ 700 شەڕکەری چالاکی داعش پێدەچێت لە رەققەدا مابن لەگەڵ 800 بۆ 900 شەڕکەری بریندار کە هێشتا لە شارەکەدان.\nوتیشی هەندیك ئەندامی داعش هەوڵیانداوە لەنێو ئەو هەزاران مەدەنیەدا خۆیان حەشاربدەن کە سێشەممە لە شارەکە هەڵهاتن لەکاتێکدا لانیکەم یەکێکیان خۆی رادەستی هێزەکانی سوریای دیموکرات کرد.\nبەگوێرەی خەمڵاندنەکانی نەتەوە یەکگرتووەکان نزیکەی 800 کەس لەوانەیە هێشتا لە رەققە بن هەرچەندە هەموو رۆژێك گروپی چەند کەسی بۆ چەند سەد کەسی بەرەو هێزەکانی سوریای دیموکرات هەڵدێن.\nئەحمەد وتی دوایئەوەی رەققە ئازاددەکرێت فەرماندەیی هێزەکانی سوریای دیموکرات بڕیاردەدات کەی دانیشتوانی ئاوارە دەتوانن بگەڕێنەوە کە ئۆپەراسیۆنی خێرا دەبێت تەواوبکرێن بۆ دڵنیابوون لەوەی شارەکە لە مین و بۆمبی دەستكرد پاککراوەتەوە.\n'قەڵغانی مرۆیی' پێشڕەوی خاودەکاتەوە\nفەرماندەی یەکەی هێزەکانی سوریای دیموکرات، غەسان ئیبراهیم، بە دیاونای وت دەتوانرا ئۆپەراسیۆنە سەربازیەکان پێشتر کۆتاییان بهاتایە بەڵام سیاسەتی گشتی هێزەکانی سوریای دیموکرات و فەرماندەییەکانی هاوپەیمانان داوای کەمکردنەوەی زیانی گیانیی مەدەنیه‌كان دەکەن.\nوتیشی: "گروپی تیرۆرستی داعش هێشتا هەزاران مەدەنی لە شارەکەدا راگرتووە و وەك قەڵغانی مرۆیی بەکاریانده‌هێنێت."\nئیبراهیم وتی ئەمە بەزۆری ئۆپەراسیۆنەکەی خاوکردۆتەوە و مانای وایە هێزه رزگارکەره‌كان دەبوایە بەهێواشی هێڵی بەرگری داعش بشکێنن و شەقامێك و گەڕەکێك لەیەك کاتدا بگرن.\nوتیشی: "هاوکات تیمه شارەزاكان ئەو مین و بۆمبه دەستكردانه لادەبه‌ن کە لەلایەن گروپەکەوە چێندراون بۆ کۆسپ و ته‌گه‌ره دروستکردن لەبەردەم پێشڕەویی هێزه رزگارکەره‌كاندا."\nهەروەها وتی هاوپەیمانان گرنگ بوون لە سەرکەوتنی ئۆپەراسیۆنی مەیدانیدا لەڕێگەی هێرشی ئاسمانیی ورده‌وه دژی پێگەکانی داعش لە شارەکەدا هەروەها بە دابینکردنی کەلوپەل و چەك و تەقەمەنی.\nئیبراهیم وتی شەڕی رەققە بە ژمارەی زۆری داعش لەناو شارەکەدا جیادەکرێتەوە کە ئەو شەڕکەرانەی لە ناوچەکانی دەوروبەری پارێزگاکە جێگیرکرابوون لەژێر ئاگردا هەڵهاتوون بۆ ئه‌وێ.\nهەروەها وتی تۆڕی تونێل و راڕەوی ژێرزەمینی گروپەکە کە بە کونکردنی دیوارەکانی بیناكانی تەنیشت یه‌ك دروستکراون، بوونەتە کۆسپێکی تر و دەبێت تێکبشکێن.\nدانیشتویه‌كی رەققە، جەمال بەککار، تەمەن 50 ساڵ، بە دیارونای وت لە شارەکە هەڵهاتووە بۆ کەمپی عەین عیسا بە یارمەتی یەکە تایبەتەکانی هێزەکانی سوریای دیموکرات کە گەیشتونەته خانوەکەی لە ناوچەی نەخۆشخانەی میللی و گواستویاننه‌ته‌وه لەگەڵ خێزانەکانی تر.\nوتیشی: "هێزەکانی سوریای دیموکرات بەبەردەوامی هەوڵدەدەن پەیوەندی بەو مەدەنیانەوە بکەن کە لە شارەکەدا ماون بۆ ده‌ربازكردنیان."\nهەروەها وتی: "جوڵانەوە لەنێو شاری رەققەدا پڕیەتی لەوپەڕی مەترسی،" چونکە داعش مینی لەو ناوچانەدا چاندووە کە مەدەنیه‌كان تێیدا کۆدەبنەوە بۆئەوەی به‌ر به هەڵهاتنیان بگرن.\nبەککار وتی ئەندامانی داعش دەستبەجێ و راستەوخۆ تەقەدەکەن لە هەر کەسێك هەوڵبدات شارەکە بەجێبهێڵێت و ئاماژەشی دا بەوەی نیشانگران لە شوێنە بەرزەکان جێگیرکراون کە بەسەر ئەو ناوچانەدا دەڕوانن کە مەدەنییه‌كانی تێدا کۆده‌بنه‌وه.\nداعشە یاخیه‌كانی رەققە ده‌توانن 'خۆیان بەدەستەوەبدەن یان بمرن'\nهێزەکانی سوریای دیموکرات دەستیانکردووە بە دوا قۆناغی شەڕی ئازادکردنی دوایین پێگەکانی داعش لە رەققەدا.


سەرەتا»جۆراوجۆر»گشتی»كەنەدا مه‌رجه‌كانى وه‌رگرتنى پەنابەرانی عێراق و كوردستان ئاشكرا ده‌كات\nوەزیری كۆچ و كۆچبەرانی كەنەدا ئاشكرای كرد، وڵاتەكەی دەستی بە ئامادەكاری كردووە بۆ هێنانی كۆچبەران لە عێراقەوە بۆ وڵاتەكەی، بۆ ئەو مەبەستەش كۆمەڵێك كارمەندی وەزارەتەكە دەنێرێتە عێراق.\nجۆن ماكالۆم وەزیری كۆچ و كۆچبەرانی كەنەدا لە میانەی ئامادەبوونی لە كۆبوونەوەی ئەنجوومەنی گشتی كەنەدا “پەرلەمان” گوتی، حكوومەت پشتیوانی پڕۆژە پێشنیازەكەی پارتی پارێزگاران دەكات، بۆ پشتیوانی زیاتری لێقەوماوانی ئێزیدی، كە لەلایەن داعشەوە بە شێوەیەكی دڕندانە و وەحشییانە مامەڵەیان لەگەڵدا كرا.\nهەروەها گوتی، وەزارەتی كۆچبەران كۆمەڵێك كارمەندی ڕەوانەی ناوچەكە كردووە، بۆ دەست پێكردنی هەڵمەتی وەرگرتنی لێقەوماوانی ئێزیدی و هێنانیان بۆ كەنەدا، ئەمەش لە كارە لە پێشینەكانی حكوومەت دەبێ لە سیاسەتی كۆچبەریدا، بەڵام بەهیچ شێوەیەك ئاماژەی بە ژمارەی ئەو كەسانە نەكرد كە كەنەدا وەك پەنابەر وەریان دەگرێت.\nئاماژەی دا، یەكێك لە كێشەكان كە ڕووبەڕووی تیمەكانی كۆچبەران لە عێراق دەبێتەوە، ئەوەیە كە ئێزیدییەكان لە ناوچەكانی جەنگ و ڕووبەڕووبوونەوەن، دوور لە كەمپەكانی نیشتەجێ بوون لە سووریا و توركیا و ناوچەكە، ئەگەر لە كەمپەكان بووایەن، كارمەندانی وەزارەتی كۆچبەرانی كەنەدا بە ئاسانی دەیانتوانی چاویان پێیان بكەوێت و پشكنین و رێوشوێنە پێویستەكانیان بۆ بگرنە بەر.\nوەزیری كۆچ و كۆچبەرانی كەنەدا ئەوەشی گوت، وەزارەت هەموو هەوڵەكانی خۆی دەخاتە گەڕ بۆ وەرگرتنی ئێزیدییەكان و گرتنەبەری رێوشوێنەكان بۆ ئامادەكردنیان تا وەك پەنابەر بگەنە وڵاتی كەنەدا.\nلە كۆتای قسەكانیدا جۆن ماكالۆم گوتی، رێوشوێنەكان بۆ هێنانی ئێزیدییەكان چوار مانگ واتە 120 رۆژی پێویست دەبێ، تا هەموو مامەڵەكان تەواو دەبن و دەگوێزرێنەوە بۆ كەنەدا، لە ماوەی شەش مانگی ڕابردووش وەزارەتی كۆچ و كۆچبەرانی كەنەدا توانیویەتی 25 هەزار سووری بگەیەنێتە وڵاتەكەی و وەك پەنابەر وەرگیراون.\nجێی باسە وەرگرتنی پەنابەر لەلایەن كەنەداوە، زیاتر بۆ ئێزیدییەكان دەبێ و لێرە ناویان تۆمار دەكرێ و پشكنین و مامەڵەیان بۆ تەواو دەكرێ، دواتر بە فڕۆكەی تایبەتی كەنەدا دەگەیەنرێنە ئەو وڵاتە و مافی پەنابەرییان پێ دەدرێت، به‌ڵام زانیارییه بڵاوكراوه‌كان به‌هیچ شێوه‌یه‌ك ئاماژه‌یان به شوێنی ئه‌و كارمه‌ندانه‌ی وه‌زاره‌تی كۆچبه‌ران نه‌داوه، كه له كوێ و چۆن چاویان به خه‌ڵك ده‌كه‌وێ بۆ مامه‌ڵه‌كردن و پشكنینیان و دواتریش بردنیا بۆ كه‌نه‌دا.\nsource:Kurd in Canada\nبابەتەكانی پێشووترسیمكارتێك به ٢١٠ ده‌فته‌ر دۆلار\nبابەتی دواتر چاوپیکەوتن لە NRT TV دەربارەی هاک و ڕیپۆرت


بنار: خۆشه‌ویسته‌كه‌م داوا بكات و نه‌ڕۆمه لای.. وێنه‌كانم بڵاو ده‌كاته‌وه\nكوڕێك له ده‌ڤه‌ری ڕاپه‌ڕین دوای ئه‌وه‌ی ماوه‌ی دوو ساڵ پێوه‌ندی خۆشه‌ویستی له‌گه‌ڵ كچێك ده‌به‌ستێت و چه‌ندان جار به‌ڵێنی هاوسه‌رگیری پێ ده‌دات، كه‌چی هاوسه‌رگیری له‌گه‌ڵ ناكات و هاوكات ناهێڵێت هاوسه‌رگیری بكات. به‌وه‌ش نه‌وه‌ستاوه و پێی گوتووه هه‌ر كاتێك ویستم، ده‌بێت له‌گه‌ڵم بێیته ده‌ره‌وه و هه‌رچیشم ویست له‌گه‌ڵـم بكه‌ی، ئه‌گه‌ر نا وێنه‌كانت بڵاو ده‌كه‌مه‌وه.\nبنار ناوی خوازراوی ئه‌و كچه‌یه كه به‌هۆی هه‌ڕه‌شه‌ی ئه‌و كوڕه‌وه ژیانی خه‌ریكه به‌ره‌و فه‌وتان ده‌چێت، ڕۆژگارێك خه‌ونی بۆ داهاتوویه‌كی قه‌شه‌نگ له‌گه‌ڵیدا بینیوه، كه‌چی ئێسته هه‌ڕه‌شه‌ی ئابڕووبردنی لێ ده‌كات و به‌كاری ده‌هێنێت.\nبنار بۆ "وشه" باسی چیرۆكه تاڵه‌كه‌ی ده‌كات و ده‌یه‌وێ له‌و ڕێیه‌وه هه‌موو كچان ئاگادار بكاته‌وه كه ئه‌و هه‌ڵه‌یه‌ی ئه‌و كردوویه‌تی دووباره‌ی نه‌كه‌نه‌وه و ده‌ڵێت: له گێژاوه‌ێكدام نازانم چۆن ڕزگارم ده‌بێت، ناشتوانم هانا بۆ هیچ لایه‌نێك ببه‌م، چونكه له ئابڕووچوونی خۆم و خێزانه‌كه‌م ده‌ترسم.\nبنار نایشاریته‌وه كه هه‌ڵه بووه كه متمانه‌ی ته‌واوی به كوڕێك كردووه، بێ ئه‌وه‌ی هیچ كردارێكی وه‌ك داخوازیكردن یان قسه‌كردن له‌گه‌ڵ ماڵه‌وه‌یانی هه‌بێت، ده‌ڵێت: "به هه‌موو جۆرێك وه‌ك شه‌یتان ده‌هاته ناو مێشكم، تا ئه‌وكاته‌ی ئه‌وه‌ی هه‌مبوو و نه‌مبوو له سۆز و توانام پێم به‌خشی، ترسی من ئێسته له هه‌موو ئه‌و وێنانه‌یه كه له‌لایه‌تی، ئه‌و وێنانه‌ی كه پێكه‌وه گرتوومانه، ئه‌و پێشتر زۆر شتی به‌رانبه‌ر كردووم، وه‌ك ته‌له‌فۆنكردن بۆ دایكم، خزمه‌كانم، هاوڕێكانم، چه‌ندان جۆر قسه‌ی نه‌شیاوی له‌سه‌ر من كردووه، بۆیه ئێسته ده‌زانم چ جۆره نامرۆڤێكه.\nله درێژه‌ی قسه‌كانیدا دووپاتی له‌وه كردووه كه چه‌ندان جار هانای بۆ خۆكوشتن بردووه، به‌ڵام هاوڕێكه‌ی ڕێگر بووه، ئه‌و ده‌زانێت كه چه‌ندان ڕیكخراو بۆ پاراستنی مافی ژنان هه‌ن، به‌ڵام ده‌ڵێت ئه‌و ڕێكخراوانه ناتوانن بێ ئه‌وه‌ی كێشه‌كه‌ی گه‌وره بكه‌ن بیگه‌یه‌ننه ماڵی باوكی براكانی لێ ئاگادار بكه‌نه‌وه و خه‌ڵك پێی بزانێت، بۆی چاره‌سه‌ر بكه‌ن، وه‌ك خۆی باسی ده‌كات پێشتر له ڕێی چه‌ند كه‌سێكه‌وه هه‌وڵی داوه به ڕێی یاسای كێشه‌كه‌ی چاره‌سه‌ر بكرێت، به‌ڵام دڵنیایی ته‌واویان پێ نه‌داوه كه خێزانه‌كه‌ی به‌كێشه‌كه‌ی نازانن.\nبنار ئێسته له بارودۆخێكی ده‌روونی ناجێگیردایه و به‌دوای ڕێچاره‌یه‌كدا ده‌گه‌ڕێت، ئه‌و كه به‌رده‌وام له باسكردنی كێشه‌كه‌یدا خۆی سه‌رزه‌نشت ده‌كرد گوتی، داوا له هه‌موو كچان ده‌كه‌م خۆشباوه‌ڕ نه‌بن، كوڕ هیچ جێی باوه‌ڕ نییه، هه‌ركاتێك هاته داوات ئه‌وكاته وێنه‌ی بۆ بنێره، چونكه ئه‌گه‌ر وانه‌كه‌ی ئاوا ده‌بێت به گه‌وره‌ترین هه‌ڕه‌شه بۆ سه‌ر ژیانت.\n"ئاڤان ناسیح" توێژه‌ی كۆمه‌ڵایه‌تی له‌باره‌ی لایه‌نی ده‌روونی له كه‌یسی بنار بۆ "وشه" گوتی: "گرنگترین خاڵ كه پێویسته له سه‌ره‌تاوه ده‌ست به چاره‌سه‌ری بكرێت، به‌رزكردنه‌وی وره‌ی ئه‌و خاوه‌ن كه‌یسه‌یه، چونكه ئه‌گه‌ر بڕوا به‌خۆبوون له‌لای دروست نه‌بێت، ناتوانێ ڕووبه‌ڕووی هیچ شتێك ببێته‌وه، به‌تایبه‌ت ئه‌و كوڕه‌ی كه هه‌ڕه‌شه‌ی لێ ده‌كات، بۆیه پێوسته "بنار" ڕاوێژی پزیشكی ده‌روونی یاخود توێژه‌رێك بكات، بۆ ئه‌وه‌ی دووباره بڕوا به‌خۆبوونی بۆ دروست بێت و له‌سه‌ر پێی خۆی بوه‌ستێت و ڕووبه‌ڕووی هه‌موو ئه‌و شتانه ببێته‌وه كه ڕوویان داوه".\nله‌باره‌ی ئه‌و هه‌ڕه‌شانه‌ی كه له‌لایه‌ن ئه‌و كوڕه‌وه به‌رانبه‌ری ده‌كرێت، ئه‌و توێژه‌ره دووپاتی له‌وه كرده‌وه كه نیشاندانی لاوازی له به‌رانبه‌ر ئه‌و كه‌سه كه هه‌ڕه‌شه‌ی لێ ده‌كات، هاندانێكی زۆر گه‌وره‌یه بۆ ئه‌و كوڕه، چونكه تا "بنار" خۆی بێچاره تر پێشان بدات، ئه‌و كوڕه زیاتر ڕێی له به‌رده‌م كراوه‌تر ده‌بێت بۆ ئه‌وه‌ی هه‌ڕه‌شه‌ی زیاتر و مامه‌ڵه‌ی خراپتر بێت و داواكاری زۆرتر بێت، بۆیه ده‌بێت بنار خالێ لاوازی ئه‌و كوڕه بدۆزێته‌وه، ده‌توانێ یه‌كێك له خێزانه‌كه‌ی ئاگادار بكاته‌وه، چونكه له كۆتاییدا هه‌ردوو خێزانه‌كه به‌رپرسیاریه‌تی ته‌واویان ده‌بێت له به‌رانبه‌ر ئه‌و كاره‌دا.\nئه‌م بابه‌ته 11221 جار خوێنراوه‌ته‌وه


February 2, 2021 - LFU\nشاندی سەرۆکایەتی زانکۆی لوبنانی فەڕەنسی بە سەرۆکایەتی پرۆفیسۆر د. محمد صدیق خۆشناو سەرۆکی زانکۆ و پ.ی.د. ئەمین صالح محمد یاریدەدەری سەرۆکی زانکۆ بۆ کاروباری زانستی، لە ٢٨-٠١-٢٠٢١ سەردانی زانکۆی کۆمار بۆ زانست و تەکنەلۆجیایان کرد\nFebruary 2, 2021ByzanyarPresidency\nشاندی سەرۆکایەتی زانکۆی لوبنانی فەڕەنسی بە سەرۆکایەتی پرۆفیسۆر د. محمد صدیق خۆشناو سەرۆکی زانکۆ و پ.ی.د. ئەمین صالح محمد یاریدەدەری سەرۆکی زانکۆ بۆ کاروباری زانستی، لە ٢٨-٠١-٢٠٢١ سەردانی زانکۆی کۆمار بۆ زانست و تەکنەلۆجیایان کردزۆر بە گەرمی لە لایەن پڕۆفیسۆر د. صلاح الدین سعيد سەرۆکی زانکۆ پێشوازییان لێکرا. لە چوار چێوەی سەردانەکە ھەردوو زانکۆ جەختیان...\nزانکۆی لوبنانی فەرەنسی لە بەرواری ٢٠٢١/١/٣١ بەشداری کرد لە دیداری (ئینتەرشیپ ئیڤێنت) لەسەر بانگهێشتکردنی رێکخراوی (مێرسی کرۆپس) کە ئەنجامدرا لە هۆڵی کۆنفراسەکانی هۆتێلی دێدمان لە شاری هەولێر\nدیدارەکە تایبەت بوو بە دۆزینەوەی دەرفەتی کار بۆ گەنجانی کۆمەڵگای کوردی لە شوێنی گونجاو ئەویش لە رێگای دامەزراندنی کاتی بۆ ماوەی دوو مانگ کە تیایدا بەشدار بوو سوود وەردەگرێت و شارەزایی لە سێکتەرە جیاجیاکان پەیدا دەکات، زانکۆی لوبنانی فەرەنسی لە رێگای فەرمانبەرە شارەزاکانی چەندین چاوپێکەوتنیان ئەنجامدا لەگەڵ پێشکەشکاران و بەشداربووان، شایانی باسە رێکخراوی ناوبراو لەسەر...


پۆلیس دەستگیرکردنی کەسێکی بە تۆمەتی دزی ڕاگەیاند\n16.06.2019 09:17 AM\nبەڕێوەبەرایەتی پۆلیسی پارێزگای سلێمانی_لۆگۆ\nپۆلیسی سلێمانی ڕایدەگەیەنێت، لە سەیدسادق تۆمەتبارێک دەستگیرکراوە کە چەندین تاوانی دزیکردنی ئەنجام داوە و ماتۆرسکیلی لە هاوڵاتیان دزیوە.\nبەڕێوەبەرایەتی پۆلیسی پارێزگای سلێمانی لە ڕاگەیەندراوێکدا ئاشکرای کردووە، مەفرەزەکانی بنکەی پۆلیسی حەساری سەر بەبەشی پۆلیسی سەیدسادق تۆمەتبارێکیان دەستگیرکرد کەچەندین تاوانی دزی ئەنجامداوە.\nدەشڵێت، پاش تۆمارکردنی چەند سکاڵایەک لەلایەن هاوڵاتیانەوە کە دزییان لێ کرابو، بنکەی پۆلیسی حەسار لێکۆڵینەوەکانیان دەستپێکردو بەسود وەرگرتن لەکامێراکانی چاودێری و کۆکردنەوەی زانیاری ورد توانیان بکەری تاوانەکە دەستگیر بکەن.\nئاماژەی بەوەشکردووە، تۆمەتبارەکە دانی ناوە بەتاوانەکەیدا کە نزیکەی ۱٥ دزی پارەو ماتۆڕسکیلی هاوڵاتیانی ئەنجامداوە، لەئێستادا تۆمەتبارەکە بەپێی ماددەی ٤٤٤ لەیاسای سزادانی عێراقی بەندەو لێکۆڵینەوە لەگەڵیدا بەردەوامە.


عیماد عەلی: بۆ بە هانای تەها ئاغاجانەوە نەچوون؟ | wtarikurd\nنوسینی : عیماد عەلی | 16.02.2017 11:36 PM | بەشی: فرە بابەت | بێ کۆمێنتە\nتەها ئاغاجانی هونەرمەندی هەست ناسکی بر لەتوانا و بەهرەمەند، راستە خەڵکی شارێکی لاتەریکی زوڵم لێکراوی خانەقینی کوردستان بوو، بەڵام هەموو توانا و کارە هونەری و خزمەتەکانی لە شاری دێرینی هەولێر کرد و، بەخۆی ئەگەر هەمیشە تامەزرۆی بینینی خانەقین بوو بەلام هەولێریشی بە شاری خۆی دەزانی و هەمیشە باسی میهرەبانی و غەریب دۆستی و دڵ سافی هەولێریانی دەکرد. بەڵی خۆی بە هیج حزبێکەوە وابەستە نەکرد و پشتی بە عەشیرەت و بنەماڵە و پێکهاتە تەسکەکان نەبەست، بەڵام داخەکەم کەس ئەوە لەبەرچاو ناگرێت کە بەهرەمەندی و توانا و خزمەت بە هەموو رێگەیکەوە دەبێت، نەک تەنها لە رێگە و چاویلکەی حزبەوە تەماشی کار و کردەوەی خەڵک بکەیت. نابێت هەڵسەنگاندنی توانا و بەهرەمەندی و ئاستی خزمەتکردن و هونەردۆستی و بیروباوەری پێشکەوتنخوازی هونەرمەندان بە پێوەری ئایدیۆلۆجی نەخوێنیتەوە .\nلێرە من لۆمەی ئەم دەسەڵاتە ناکەم کە تەنها لە زومی حزبەکانەوە تەماشای پێکهاتە و بەهرەو توانای خەڵک دەکات و ئەوەی کەس و عەشیرت و دەنگی زۆری نەبێت پشتگوێی دەخات و ئەوەندە گلەییم لە شاری هەولێر و خەڵکە هاورێدۆستەکانیشی لەوێ نیە، چونکە تەها زیاتر مەیلی خۆشەویستی راستەقینەی لای خانەقین بوو و سەدانجار باسی ئەمەی کرد و بە خزمەتی هەونەری بۆ ئەو شارە ئەمەی سەلماند. پێش لەوەی لە هەولێر گەشە بە خۆی بدات هەمیشە عاشقی ئاوی ئەڵوەن و پردەکەی خانەقین و مەسفا و کاریز و ئەرکەوازی و مەزرەعە و تۆڵەفرۆش بوو. داخەکەم ئەو هاورێیانەی لە کاتی تایبەتیدا پێویستیان پیچ بوو، کە لە بانگەشەی حزبی خۆیان قازانجیان لەم هونەرمەندە کرد و بۆ کاری حزبی وەک خانەقینیەک بەکاریان دەهێنا بەر لەوەی هیچ قازانجێکی تایبەتی بکات و تەنها لەبەر خۆشەویستی خانەقین هەموو کارێکی دەکرد و بە لەخۆبوردەییەوە زۆرێک لەو شانۆییانەی تەنانەت بە شێوە زاری خانەقینی پێشکەش کرد و، ئێستا ئەوانەی کە خۆیان بە دۆست و برادەری نزیکی دەزانی ئەندام پەرلەمان و وەزیر و ئەندامی مەکتەبی سیاسی و سەرکردایەتی و پلە و پۆستی باڵایان لەم دەسەڵاتە تا بیناقاقا گەندەڵەدا هەیە، بۆچی لەم ماوەیدا ئەمان خۆیان قر و قەپیان لێکرد و هیچ کارێکی تەنانەت خێرخوازانەیان بۆ نەکرد کە ئەگەر خەڵکێکی تر و ئەگەر لەشولار ناسکێ بێت خۆی فرێدایە ماڵەکەیان یان بەتەلەفۆنێک هەزار و یەک هەوڵیان بۆ دەدا، نەک تەنها هەرچیەکی بویستایە بۆی دابین دەکردن . رۆژێکیان پێش ئەوەی ئاوا ئەم نەخۆشیە زۆر زەفەری پیچ بەرێت پێی وتم: کاک عماد ئێمە کوری فەقیرین و هیچ کەس تەنانەت خەڵکە خۆ بە پرۆلیتاریا زانەکەش قەدرمان نازانن لەسەر ئەرزی واقیع، هەرچەند لاف و گەزافی هەژاردۆستی دەکەن، وتی تۆ کوری پیاوێکی حەماڵی شارەخۆشەویستەکەیت و پر بە دڵ هیوادارم ئاگات لەخۆت بێت و پێویستیت بەمانە نەبێت. وتی لەبیرت دێت لە پاش راپەرین لە حزبەکەی تۆش نەبووم کەچی لەبەر خاتری ئەوەی فلانەکەس خەڵکی شارەکەمە بە هەموو توانا و ئیمکانیاتی کەمی خۆمەوە هاتم بۆ کەلار و چەندین رۆژ ئەو شانۆگەریەم بۆکردن و دواتر هیچ رێزێکیشیان لێنەگرتم، ئەی دوای رزگاربونی خانەقین بینیت چەند کاری ناوازەم بۆ شارە خۆشەویستەکەم کرد و دواتر پیشتگوێش خرام. بەڵی ئەوەی کردم پەشیمان نیم و بۆ شارەکەم کرد نەک بۆ ئەو کەسانە بەڵام ئێستا بێگانە خاوەن ماڵ و خاوەن ماڵ بووە بە بێگانە .\nئەوەی جێگەی باسە لێرەدا بوترێت، چارەسەرنەکردنی کاکە تەها و کَیان لەدەست دانی لە ئەستۆی خەڵکە بێفەرە خۆپەرست و نامەسئولەکەی شاری خانەقینە پێش ئەوەی لەسەرهەر کەس و حزبێکی تر بێت. دەکرا هەموو یارمەتیەک بدرێت کە شایانی بوو، بەڵام ملی بۆ کەس کەچ نەکردو لا یخۆیەوە دەیوت ئەگەر بیانەوێت یارمەیتم دەدەن، نەبوو بە پیاوی کەس، باوەری تەنها بە هونەر بوو دوور لە حزب، عیزەتی نەفسی رێگەی نەدا دەمی ببات بۆ هیچ دەسێک، ئاوا بەو حاڵەتەوە بە دەستی نەخۆشیەکی زاڵم گیانی لەدەستدا و لەوەدەچێت تەنانەت بەرپرسە هاورێکانی سبەی موزایەدە بەسەر پرسەنامە ناردنەکەتەوە بکەن کاکە تەها. مەرۆن کەس نەروات تەها ئاغاجان رۆیشت و بە دەم بە گلەییەوە لەهەموتان، رۆیشت، بەڵی رۆیشت و لە ناخەوە رقی لێتان هەڵسابوو، تفی و نەعلەتەی لێکردن، بەڵام بە دڵە ناسکەکەی هیوادار بوو کە کەس لەدوای ئەو خەفەت نەخوات و گلەیی لەخۆی نەکات کە بێهەڵوێست بووە و پێش مردنی بەهانایەوە نەچووە. بەڵێ تف و لەعنەت لە بیر و کار و مامەڵەتان لەگەل تەنانەت کەسە نزیەکانیشتان، ئەگەر هاوکوف و هاورا و هاوحزبی و هاوکوتلەتان نەبێت تەنانەت نایناسن، تف لە ئەخلاق و بیرکردنەوەتان و تف لە بێ ئەمەکی و رق و کینەتان، کەچی لە لاف و گەزافی راگەیاندن و موزایەدە کردندا کەس بەرتانناگرێت .


سوپاى مەهدى جمكانەكەى قاعیدە – Denegkan\nسوپاى مەهدى جمكانەكەى قاعیدە\nbyئومێد\tApril 12, 2008\tگشتی\nبەسەرهاتى چەند رفێندراوێكى دەستى میلیشاى سەدر ….\nئومێد مەحمود …….\nباسى ئەو تاوانانەى كە دراونەتە پاڵ میلیشیاكانى سوپاى مەهدى لەشارەكانى عێراقدا بەتایبەتى لەشارى بەغدا، باسێكى دووورو درێژەو لەچەند لاپەڕەیەكدا تەواو نابێ، بەپێى وتەى ئەو كەسانەى كە لە ناوچەكانى ژێر دەسەڵاتى ئەو سوپایەدا دەژین، لەدەرەوەى تواناى ئینساندایە، تاوانەكانى وەك كوشتنى بەئاشكراو رفاندن، دەستدرێژى سێكسىو .. رۆژانە لەلایەن ئەو سوپایەوە پراكتیزە دەكرێت، رەخنەگرتن یان تەنانەت ناڕەزاییدەربڕین بەرامبەر بە هەریەكێك لە سەرانى ئەو سوپایە سزاكەى مەرگە.. هەر بەهەمان رەفتارو هەڵسوكەوتەكانى قاعیدە لەناوچەكانى ژێردەسەڵاتیاندا لەناوچە سونییەكاندا.. كە بەردەوامبوونو درێژكراوەى رەفتارە شۆڤێنیەكانى بەعسو فیداییەكانى سەدامە.. روخسارى مڕومۆچو چاوزەقكردنەوەو سەرى تاشراو پێچراو بە پارچە پەڕۆیەكى سەوزو رستەى(یا مهدى ادركنی)ى لەسەر نوسراوە، جلو بەرگى رەشو چەكى شانو دەستیان سیماى ناسراوى ئەم میلشیایانەیە، لەو ناوچانەدا ئەم سوپایە خاوەنى هەموو شتێكن.. لە دڵۆپىَ ئاوى ناو بەلوعەكانەوە تا ژیانو چارەنووسى تەنانەت پیرەژنێكو منداڵێكیش..\n"یەكەمجار كە رفاندمیان داواى (50) دەفتەر دۆلاریان لە باوكم كرد، لەبەرامبەر ئازادكردنم، یان دەمكوژن، بەڵام دواى پاڕانەوەو دەخیلبونیان كردیان بە (10) دەفتەر، باوكم ناچار هەموو ئەو پارەیەى بە قەرزو كۆمەكو یارمەتى دۆستو برادەرو خزمەكانمان كۆكردەوەو پێیدان"\nئەمە گێڕانەوەى (سەرمەد)ە بۆ (هەواڵ) كە ناوى خوازراوى ئەو لاوە كوردە تەمەن (21)یە كەلە گەڕەكى (باب الشرقى) كاسبكارەو لە مانگى 8/2007 میلیشیاكانى سوپاى مەهدى رفاندویانە.لەبەر سەلامەتیى ژیانى پێیباش بوو ناوى راستەقینە ئاشكرا نەكرێت.\nجنێودان و لێدانو ئەشكەنجەدانى نێچیرەكانیانو بێحورمەتیكردن بە كەسوكاریان یەكێكى ترە لە سیما قێزەونەكانى ئەم مافیایانە..\n(سەرمەد) دەڵىَ:"هەر جارێك كە تەلەفۆنیان بۆ باوكم دەكرد بۆ پارە، هەزار جنێوى بازاڕىو ناشیرینیان پێدەداو نەیان دەهێشت هیچ بڵێت.. كاتێكیش كە وادەى پارەدانو گۆڕینەوە دوادەكەوت ئەوە قینى خۆیان بە ئەشكەنجەو لێدانم دەڕشت"\nهەروەها ناوبراو دەڵىَ:"هەردوو چاویان بەستبومەوە، دواى هەفتەیەك لە چاوەڕوانى لەگەڵ باوكمدا بۆ هێنانى پارەكە، بۆ ئەوەى زیاتر باوكم هانبدەنو بیترسێنن، دەیاندامە بەر كێبڵو تەلەفۆنیان بۆ باوكم دەكرد تا گوێى لەهاوارو ناڵەم بێتو ئازارى دەروونی باوكمیان دەدا، هەروەها لەكاتى كۆبونەوەكانى خۆیشیاندا بۆ ئەوەى گوێم لەهیچ نەبێت، هێدفۆنیان دەكردە گوێمو بەدەنگى زۆر بەرز ریكۆردەكەیان دەنگ دەدا، كە زۆر ئازارى دەدام"\nلە وەڵامى پرسیارى ئەوەى كە چى بینیوە لەكاتى رفاندنیدا كە بیرى ناچێتەوە وتى:"من چاوم بەسترابوو، بەڵام پاسەوانەكەم بۆیگێڕامەوە كە رۆژێك گەنجێكیان رفاندوە، دواى ئەوەى (5) دەفتەر دۆلاریان لە باوكى سەندوە، دواتر بە تەلى كارەبا سەریانبڕیوە، چونكە وەك پاسەوانەكە دەیوت: سەگێكى سوننە بوو"\nچۆن ئەوەت زانى كە ئەمانە سەربە (سوپاى مەهدى)ن ؟ (سەرمەد) وتى: ئەوكاتەى چواردەوریان گرتمو بەزۆر كردمیانە ناو سەیارەیەكەوە لە نزیك (فلكەى بیروت)، چاوەكانمیان بە تێپى رەش بەستو عەینەكێكى رەشیان كردە سەرى، دواى ئەوەى لە(قناە) پەڕینەوە بەربەستەكانمان هاتە پێش كە من خۆم شارەزاى ئەو شوێنەم كە دەچىَ بۆ (مدینە الێدر)، لە بازگەكەش كە رایانگرتین گوێملێبو سەربازى بازگەكە وتى: (تفچل سیدی)، جگە لەمەش هەموو سەیارەكانیان مۆدێلى بەرزو تازە بوون لە جۆرى (بیكاچۆ) كە وەزارەتى ناوخۆ زۆرى لەو سەیارانە هەیە"\nتۆ دەڵێى چاوم بەسترابوو ، چۆن جۆرى سەیارەكانت زانى؟ (سەرمەد) لەوەڵامدا وتى:"لەبەر ئەوەى لەژێر ئەو تێپەى كە چاومیان پێبەستبوو دەمتوانى تا رادەیەك دەرەوە ببینم"\n(ئەحمەد)ناوى خوازراوى رفێندراوێكى ترە لەلایەن (سوپاى مەهدى)یەوە، هەر لەبەر هەمان هۆ پەیمانیان لە(هەواڵ) وەرگرت كەناوى راستەقینەیان بڵاونەكاتەوە، (ئەحمەد) تەمەنى (50) ساڵەو سوننە مەزهەبە، لەكاتى رژێمى بەعسدا هەر دوكاندار بووەو زۆریش رقى لە رژێمى بەعس بووە، وێڕاى ئەوەى دەرچووى كۆلێژە، بەڵام لەهیچ فەرمانگەیەك دانەمەزراوە. خاوەن (3) منداڵە.\nنێوەڕۆیەكى ساڵى 2006 لە دوكانەكەى خۆى هەر لە (باب الشرقى) دوو سەیارەى لاندكرۆزى پڕلە چەكدار دێنە سەرىو دەیڕفێنن بەرەو شوێنێكى نادیار.. ناوبراو ئێستاش ناوێرى تەواوى بەسەرهاتەكەى باس بكات، بەڵام ئەوەندەى بۆ(هەواڵ) دركاند: دواى ئەوەى كەسوكارمیان ئاگاداركردەوە، هەندىَ خەڵكى خێرخواز كەوتنە واستەو قوربانو دەخیل بوون لەلاى سوپاى مەهدى.. بەڵام سەرانى ئەو تۆڕە وتبویان لەبەر ئەوەى راپۆرتى زۆرى لەسەر نوسراوە ناتوانین ئازادى بكەین.. بەهەرحاڵ، دواى ئەوەى لاقیان سووتاندمو هەموو گیانیان شەڵاڵى خوێنكردم لەژێر ئەشكەنجەدا، ئازادیان كردم"\nكەسێكى نزیك لە كردەوەو رەفتارەكانى (سوپاى مەهدى) كە ئەویش نەیویست ناوى ئاشكرا بكرێت بۆ(هەواڵ)ى باسكرد كە لەبەر چاوى خۆى بینیویەتى خەڵكیان بە (پاترى سەیارە) كوشتوە.\nئەم سوپایە لەسەرەتاى ساڵى 2004دا وەك رێكخراوێكى نیمچە سەربازى دواى روخانى سەدام پێكهات، لەئاكامى پێكدادانێكى نێوان هێزێكى بچوكى سوپاى ئەمریكىو كۆمەڵێك لەئەندامانى سەربە تەیارى سەدر لە ناوچەى (مدینە الێدر)، كاتێك یەكێك لەئەندامانى ئەو گروپە ئاڵاى مەهدى بەعامودێكى كارەباوە هەڵدەواسنو ئەو هێزە ئەمریكیەش دایدەگرێتە خوارەوە.\nپێكهاتەى خوارەوەى ئەم سوپایە بریتیە لە سوپایەكى فراوانى بێكارانو كەسانى ئاست نزم لە رووى رۆشنبیرى گشتىو ئاینییشەوە، بێبەش لە هەموو جۆرە زانستو مەعریفەیەك، كەلە سەردەمى بەعسدا زۆربەیان (متعاونى ئەمن)و ئەندامانى خوارەوەى بەعس بوونو سەربە مەزهەبى شیعەن، جگە لەو هەموو زیندانیەى كەلەسەر دزىو كوشتنو بوارى ئاكارو ..هتد، زیندانى كرابوونو پێش روخانى رژێمى سەدام بەماوەیەك بۆ ئامانجى سیاسى ئازادكران.\nپێكهاتەى سەرەوە واتە سەركردایەتییەكەى ئەوە لە بەعسیە پلە بەرزەكانى شیعە پێكهاتوون كەلە ئەنجامى ترسو خۆسازان لەگەڵ رۆژگاردا خۆیان خزاندووەتە نێو ئەو رەوتەوە.. ئەندام پەرلەمانەكانى رەوتى سەدر پێكهاتوون لە كۆنە بەعسیو ئەفسەرەكانى دەزگاى موخابەراتو ئەمنى رژێمى سەدام.. هەر لە فەلاح حەسەن شەنشل كە ئەندامى قیادەى فرقەى(الشعب) بوو تا حەسەن ئەلروبەیعىو ئەسما موسەوىو غوفران ئەلساعدى .. ساڵح عەگێلى كەخاوەنى (وسام رافدەین)ە كە سەدام پێیبەخشیوە.\n(ابو درع)، وەك زەرقاوى بۆ هەموو كەسێكى عێراقىو بەغدایى ناسراوە، كە چ تاوانكارێكى خوێنڕێژ بوو، تەنانەت وەزارەتى ناوخۆى عێراق سڵیان لێدەكردو نەیاندەوێرا پێبڵێن سەرى چاوت بڕۆیە، كەلەم دواییەدا هەواڵى كوشتنى لەلایەن سوپاى ئەمریكاوە راگەیەندرا..\nسروشتو پێكهاتەى سیاسىو ئایدیۆلۆجىو سەربازیى ئەم سوپایە ئەو مەتریاڵە پێویستەى دەستى كۆمارى ئیسلامى ئێرانە كە بتوانىَ هەموو ئامانجو ئەجندا شارەوەكانى خۆى لەژێر پەرەدەى ئەم سوپایەدا جێبەجێبكاتو گەر بۆ ماوەیەكیش بێت زەبرى ئەمریكا لەخۆى دووربخاتەوەو خۆى لە كاریگەرییەكانى نێو عێراقى دواى روخانى بەعس بە دووربگرىَ. بەڵام ئەوەى پێویستە ئاماژەى بۆ بكرىَ، بڕیارى ئاگربەستو شەڕراگرتن بوو لەلایەن سەرۆكى رەوتى سەدرەوە، هەروەها راگەیاندنى موقتەدا سەدر كە وتى: ئەو كەسەى هاوڵاتیانو دەزگا ئەمنیەكان دەكاتە ئامانج، هیچ پەیوەندییەكى بە رەوتى سەدرەوە نیە"ئەمەش جێى پرسیارو سەرنجدانە؟!\nPrevious کۆرێکی شیعر خوێندنه‌وه له هۆڵی میدیا


رۆژی جیهانی زمانی دایک – Jiyan.dk\nBy Jiyan.dk|2021-02-21T15:01:50+01:0021. februar 2021|\nلە وێستگەکانی مێژوودا، ئەم وڵاتی بەنگلادیشەی ئێستا، بەشێک بوو لە وڵاتی پاکستان. گەلی بەنگلادیش هەمیشە وەک هاوڵاتی دەرەجە دوو تەماشا ئەکران و لە هەموو ماف و ئیمتیازاتێک بێبەش کرابوون، تەنانەت مافی خوێندن و نووسینیشیان بە زمانی شیرینی دایکیان کە( زمانی بەنگالی ) بوو نەبوو.\nزمان ، جگە لەوەی ئامرازی تێگەیشتن و پەیوەندی نێوان تاکەکانی کۆمەڵگایە، پایەیەکی بەهێزی فەرهەنگی هەر نەتەوەیەکەو کەرەسەی پاراستنی مێژوو و گواستنەوەی رووداوەکانی مێژووشە بۆ نەوەکانی داهاتوو. ئاخر هەموو کەسێک تەنها بە زمانی دایکی خۆی دەتوانێت باشتر لەهەر زمانێکی تر ، گوزارشت لە دیوە پەنهانەکەی نێو ناخی خۆی بکات… گەلی بەنگلادیش هەوڵیان ئەدا، کە دەسەڵاتدارانی پاکستان لەو مافە زەوتکراوە ئاگادار بکەنەوە. رۆژی ۲۱/۲/۱۹٥۲ خوێندکارە بەنگلادیشییەکانی زانکۆی دەککا، کە ئێستا پایتەختی وڵاتی بەنگلادیشە، رێپێوانێکی هێمنانە ساز ئەکەن و تەنها دواکارییان ئەوە ئەبێت، کە ئەوان ئەیانەوێت بە زمانی بەنگالی بخوێنن و بنووسن. پۆلیس بە دەیان کەس لەوانەی رێپێوانیان کردووە، ئەکوژێت و بریندار ئەکات و شەڵاڵی خوێنیان ئەکات.\nرێکخراوی ( یۆنسکۆ) ، کە یەکێکە لە رێکخراوەکانی نەتەوە یەکگرتووەکان و تایبەتە بە بواری : زانست و زانیاری و زمان و فەرهەنگ و مێژوو، لە رۆژی ۱۷/۱۱/۱۹۹۹، وەک رێزێک بۆ قوربانیانی گەلی بەنگلادیش لە پێناو زمانی بەنگالیدا، رۆژی ۲۱/۲/ وەک رۆژی جیهانی زمانی دایک ناساند. هەرچەندە ئەم بڕیارە دوای چەند ساڵانێکی زۆر دوای کارەساتی زاکۆی دەککا درا، بەڵام هێشتا درەنگ نەبوو.، ئەم بڕیارە توانی چەندین زمانی لۆکاڵی و ناوچەیی لە مەترسی لەناوچوون رزگار بکات…\nرێکخراوی یونسکۆ ، مەترسی لەناوچوونی زمان و زمانۆچکە بچووکەکان بەهەند وەردەگرێت و گرنگی بە مانەوەیان ئەدات، چونکە پێیان وایە، کە هەموو تاکێکی سەر ئەم گۆی زەمینە، مافی خۆیەتی کە بە زمانی دایکی خۆی بدوێ و بنووسێت و بخوێنێتەوە و ئەمانەتەکانی مێژوو بە نەوەکانی داهاتوو بسپێرێت….\n+ وێنەکە مۆنۆمێنتی (منارەی شەهیدە) لەبەردەم زانکۆی دەککا، لە شاری دەککای پایتەختی بەنگلادیش ..


جه‌هه‌په به دوای كاندیدێكدا ده‌گه‌ڕێ بۆ ركابه‌ری ئه‌ردۆگان\nلە ڕێگەی یاسای چاکسازییەوە ژمێریاریی هێزەکانی پێشمەرگە یەکدەخرێت\nژوورى ئۆپەراسیۆنى هەولێر: کاتى کارکردنى مارکێتەکان کەم دەکرێتەوە\nسۆران.. هەڵمەتی كوتان بۆ منداڵانی تازە لەدایكبوو بەڕێوەدەچێت\nلە كەركووك چوار توشبووی دیکەی ڤایرۆسی كۆرۆنا چاكبوونەوە\nپارتی گه‌لی كۆماری جه‌هه‌په له توركیا، له خۆئاماده‌كردندایه تا بتوانێت بۆ هه‌ڵبژاردنی سه‌رۆكایه‌تی 2019 كاندیدێكی به‌هێز بۆ ركابه‌ری ره‌جه‌ب ته‌یب ئه‌ردۆگان دیاری بكات. تاوه‌كو ئێستەش یه‌كلایی نه‌بووه‌ته‌وه كێ كاندیدی ئه‌وانه.\nجه‌هه‌په به شێوه‌یه‌كی ناڕاسته‌وخۆ شه‌رعیه‌تی به ئه‌نجامی گشتپرسیدا كه ده‌نگی به‌ڵێ له پێش ده‌نگی نه‌خێره‌وه بوو، چونكه دوای راگه‌یاندنی ئه‌نجامی گشتپرسی بۆ هه‌مواركردنه‌وه‌ی ده‌ستووری توركیا، جه‌هه‌په له كۆنگره‌یه‌كی رۆژنامه‌وانیدا گوتی ئه‌و ئه‌نجامه‌مان قبووڵ نییه و ساخته‌كاری كراوه.\nبه‌ڵام كه‌مال كلیچدارئۆغلو سه‌رۆكی جه‌هه‌په و هه‌روه‌ها زۆرێك له ئه‌ندام په‌رله‌مانه‌كانی ئه‌و پارته، له میدیاكانه‌وه باس له كاندیدێك ده‌كه‌ن بۆ ركابه‌ری ئه‌ردۆگان، چونكه كلیچدارئۆغلو ده‌ڵێ من خۆم بۆ سه‌رۆكایه‌تی كۆمار هه‌ڵنابژێرم. هه‌روه‌ها گه‌ڕان به دوای كاندیدێكدا بۆ ركابه‌ری ئه‌ردۆگان به واتای شه‌رعییه‌تدان دێت به‌ئه‌نجامی گشتپرسی.\nئه‌مڕۆ شامل ته‌یار ئه‌ندام په‌رله‌مانی پێشووی ئاكپارتی، له گوته‌یه‌كیدا بۆ رۆژنامه‌ی (سه‌باح)ـی توركی، ئاماژه‌ی دا كه جه‌هه‌په به نیازه عه‌بدوڵڵا گویل سه‌رۆك كۆماری پێشووی توركیا كاندید بكات بۆ ركابه‌ری ئه‌ردۆگان له هه‌ڵبژاردنی 2019ـدا، به‌ڵام پێشتر كلیچدارئۆغلو سه‌رۆكی جه‌هه‌په گوتبووی كه به هیچ شێوه‌یه‌ك گویل نابێته كاندیدی ئه‌وان.\nبه گوێره‌ی گوته‌ی سه‌زگین تانریگولو ئه‌ندام په‌رله‌مانی جه‌هه‌په، ئه‌وان ده‌یانه‌وێت كاندیده‌كه‌یان بتوانێت ركابه‌ری ئه‌ردۆگان بكات.\nئه‌و بۆ رۆژنامه‌ی (جومهوریه‌ت) ده‌ڵێ "ئێمه ده‌بێت پارێزگاری له‌و 49%ی ده‌نگه نه‌خێره بكه‌ین كه له گشپرسی هێناومانه، چونكه 49% هاووڵاتیانی توركیا له‌گه‌ڵ سیسته‌می سه‌رۆكایه‌تی نین، بۆیه ئه‌گه‌ر كاندیده‌كه‌مان به‌هێز بێت، ده‌توانین سه‌رۆكایه‌تی كۆمار ببه‌ینه‌وه".\nکارزان گلی 29/05/2017 - 17:09 بڵاوکراوەتەوە لە ڕۆژهەڵاتی ناوەڕاست\nئۆپۆزسیۆنی توركیا بڕیاری دا واز لە رەخنەگرتن لە دەسەڵات بهێنێت\nئازادكردنی دەمیرتاش نزیك بووەتەوە


کۆمپانیای Fisker ئۆتۆمبێلێکی نوێی کارەبایی بۆ ڕکابەریکردنی Tesla Y ڕاگەیاند – کەی ئای تی ئێن\nئۆتۆمبێل 19, ئازار 2019\nجیهانی ئۆتۆمبێلە کارەباییەکان تا دێت فراوانتر دەبێت. لە چەند ڕۆژی ڕابردوودا کۆمپانیای تێسلا ئۆتۆمبێلی کارەبایی Tesla Y ـی ڕاگەیاند کە لە جۆری SUV بوو. زۆری نەخایاند و کۆمپانیای Fisker ـی ئەمریکی ئۆتۆمبێلێکی کارەبایی لە جۆری SUV ڕاگەیاند، بەمەش بووە ڕکابەری ئۆتۆمبێلە نوێیەکەی تێسلا.\nئۆتۆمبێلە نوێیەکەی Fisker لە جۆری SUV ـە، بەڵام کۆمپانیاکە ناوی ئۆتۆمبێلەکەی ئاشکرا نەکردووە. ئۆتۆمبێلەکە توانای بڕینی 300 میلی دەبێت، هەروەها لە ناوەوە و لەسەر داشبۆردەکەی ڕوونمایەکی گەورە بوونی دەبێت کە لە ڕێگایەوە کۆنترۆڵی ئۆتۆمبێلەکە دەکرێت.\nزانیارییەکان هێندە زۆر نین لەسەر ئۆتۆمبێلەکە، ئەوەندە دەزاندرێت کە ویڵی ئۆتۆمبێلەکە قەبارەی 22 ئینج دەبێت. نرخی ئۆتۆمبێلە کارەباییەکە لە 40.000$ ـەوە دەستپێدەکات و لە ویلایەتی کالیفۆڕنیای ئەمریکا دەست بە بەرهەمهێنانی دەکرێت. وا بڕیارە لە ساڵی 2021 ـدا بەردەست بکرێت و لە کۆتاییەکانی ئەمساڵیشدا زانیاری زیاتر و ناو و نرخی تەواوی ئۆتۆمبێلەکە لە لایەن کۆمپانیاکەوە ئاشکرا بکرێت.\nتاگەکان ئۆتۆمبێلی کارەبایی Fisker Tesla Y


وه‌زیری ناوخۆ لایه‌نه‌كانی هه‌ڵه‌بجه به‌هۆكاری پێكنه‌هێنانی ئه‌نجومه‌نی پارێزگاكه تۆمه‌تبارده‌كات\n16/02/2020 124 جار خوێنراوەتەوە\nسۆران عومه‌ر په‌رله‌مانتاری فراكسیۆنی كۆمه‌ڵی ئیسلامی كوردستان له پۆستێكدا له په‌یجی تایبه‌تی خۆی له فه‌یسبووك ده‌ڵێت "عەیبەیەكی گه‌وره‌یه لایەنەکانی پارێزگای ھەڵەبجە ماوه‌ی 4 ساڵە نەیانتوانیوە له‌سه‌ر ئەنجومەنی پارێزگاكه رێكبكه‌ون!"، وه‌زیری ناوخۆش لایه‌نه‌كانی هه‌ڵه‌بجه به‌هۆكاری پێكنه‌هێنانی ئه‌نجومه‌نه‌كه تۆمه‌تبارده‌كات.\nئاماژه به‌وه‌شده‌كات: پاشئه‌وه‌ی بەدواداچوونی كردووه بۆ بڕیاری ژمارە ١٠٤ ی ئەنجومەنی وەزیران کە لە رۆژی 17ی 3ی 2017 دا دەرچووە، سەبارەت بە ڕاسپاردنی وەزارەتی ناوخۆ بۆ دروستکردنی ئەنجومەنی پارێزگای ھەڵەبجە، كه ھۆکار چییە تاکو ئێستە ئەو ئەنجومەنە دروستنەکراوە؟\nله وه‌ڵامدا وه‌زیری ناوخۆی هه‌رێم لایه‌نه‌كانی هه‌ڵه‌بجه‌ی به‌هۆكاری پێكنه‌هێنانی ئەنجومەنی پارێزگاكه تۆمه‌تباركردووه.\nهه‌ربۆیه په‌رله‌مانتاره‌كه‌ی كۆمه‌ڵ جه‌خت له‌وه ده‌كاته‌وه: عەیبەیەکی گەورەیە دوای چوار ساڵ لایەنە سیاسیەکانی ھەڵەبجە نەیانتوانیوە لەسەر ئەنجومەنێکی دامەزراوی پارێزگا ڕێک بکەون!\nته‌ندروستی دهۆك: شه‌ش تووشبووی ڤایرۆسی كۆرۆنا چاكبوونه‌ته‌وه\nتەقینەوەیەك له كەركووك روویدا\nده‌زگای به‌خشین تائێستا زیاتر لە حەوت هەزار و 200 كارتۆن خۆراكیان بەسەر هاوڵاتیاندا دابەشكردووە\nبازگەی ئاسایشی وەرتێ ڕێگە لەدەیان پێشمەرگە دەگرێت بگەرێنەوە دەوام


له هه‌ولێر گردبوونه‌وه‌یه‌ک دژی گرانیی نرخی به‌نزین به‌ڕێوه‌چوو – کوردی – RojNews.News\nله هه‌ولێر گردبوونه‌وه‌یه‌ک دژی گرانیی نرخی به‌نزین به‌ڕێوه‌چوو\n29/02/2020 - 2:50:41 pm\nدووشەممە, 4 يون 2018 – 11:26 ڕۆژنیوز – هەولێر\nئه‌مڕۆ له شارى هه‌ولێر له به‌رده‌م بیناى ئه‌نجومه‌نى پارێزگاى هه‌ولێر گردبوونه‌وه‌یه‌ک دژى گرانبوونى نرخى به‌نزین ئه‌نجامدرا.\nهۆگر که‌لهوڕیی به‌شداربووى گردبوونه‌وه‌که بۆ ڕۆژنیوز وتی: له‌کاتێکدا نرخی به‌نزین له هه‌رێمی کوردستان زیاد ده‌کرێ، که‌چی له شاره‌کانی تری عێراق و ناوچه‌کانی ده‌ره‌وه‌ی هه‌رێم یه‌ک لیتر به‌نزین به ٤٥٠ دیناره و جیاوازیه‌کی زۆر هه‌یه له‌نێوان ئه‌و نرخانه.\nوتیشی: داوا له ئه‌ندامانی ئه‌نجومه‌نی پارێزگاکان و په‌رله‌مان ده‌که‌ین، که به‌دواداچوون بکه‌ن و نرخی به‌نزین بگه‌ڕێته‌وه دۆخی جاران، که به ٥٠٠ دینار بووه.\nله باره‌ى گرابوونى نرخى به‌نزین، نافیز ناوپردانی، سه‌رۆکی لیژنه‌ی سامانه سروشتییه‌کان له ئه‌نجومه‌نی پارێزگای هه‌ولێر به ڕۆژنیوزی ڕاگه‌یاند: ڕاپۆرتێکمان ئاماده‌کردوه بۆ ئه‌وه‌ی له کۆبوونه‌وه‌ی ئه‌نجومه‌نی پارێزگای هه‌ولێر بیخه‌ینه‌ڕوو و هۆکاره‌کانیشمان ده‌ستنیشان کردوه، که سێ هۆکاری سه‌ره‌کی له‌خۆ ده‌گرێت.\nوتیشی: ڕاپۆرته‌که چه‌ند هۆکارێک له‌خۆده‌گرێ به‌وه‌ی، یه‌کێک له هۆکاره‌کان که سه‌ره‌کیه گرانبوونی نرخی نه‌وته له‌سه‌ر ئاستی جیهان، ئه‌مه‌ش وایکردوه نرخی به‌نزین له هه‌رێم گران بێت.\nئاماژه‌ی بۆ ئه‌وشکرد: ئه‌و به‌نزینه‌ی که هه‌یه له بازاڕ پاڵپشتیی حکومه‌تی نییه هاوشێوه‌ی عێراق، که له به‌غدا هه‌رچه‌نده نه‌وت گران بێت، به‌ڵام حکومه‌ت به‌نرخێکی گونجاو به‌نزین ده‌فرۆشێت، به‌ڵام له هه‌رێم به‌هۆی قه‌یرانی داراییه‌وه ئه‌و پاڵپشتیه بۆ نرخی به‌نزین نه‌ماوه له‌لایه‌ن حکومه‌تى هه‌رێمه‌وه.\n١٥ چالاکوانی هەدەپە لە مێردین و شرناخ دەستگیرکران


Курдипедиа - هەرێمی کوردستان دۆسیەی هەزار و 100 گیراوی داعشی یەکلایی کردووتەوە\n📊 هەرێمی کوردستان دۆسیەی هەزار و 100 گیراوی داعشی یەکلایی کردووتەوە | Группа: Статистика и опросы | Язык статьи: 🏳 کوردیی ناوەڕاست\nهەرێمی کوردستان دۆسیەی هەزار و 100 گیراوی داعشی یەکلایی کردووتەوە\nهەفتەی رابردوو حکومەتی هەرێمی کوردستان بانگەشەی رێکخراوی چاودێریی مافەکانی مرۆڤی لەبارەی کۆمەڵکوژییەک رەتکردەوە کە گوایە دەرحەق بە ژمارەیەک گیراو بە تۆمەتی ئەندامێتی داعشداعش ئەنجامدراوە.\nرێکخراوەکە، هێزەکانی پێشمەرگەی بەوە تۆمەتبار کردبوو کە لە رۆژانی 28ی ئاب تاوەکو سێی ئەیلولی 2017 ژمارەیەک خەڵکی بە گومانی پەیوەندی لەگەڵ داعش دەستگیر کردووە و پاشان کۆمەڵکوژی کردوون. بەڵام حکومەتی هەرێمی کوردستان وێڕای رەتکردنەوەی راپۆرتەکە، دەڵێت ئەوانە داعش بوون و لە شەڕدا کوژراون و دواتر لەو شوێنەدا بەژێر خاکەوە کراون.\nبەگوێرەی راپۆرتەکەی چاودێریی مافەکانی مرۆڤHRW) هێزەکانی پێشمەرگە ژمارەیەک پیاویان لە قوتابخانەیەک لە ساحل ئەلمەلیحە (70 کیلۆمەتر دووری مووسڵ) دەستبەسەر کردبوو، دواتر بەندکراوەکانیان بۆ دوو شوێن لە نزیک زوممار گواستووەتەوە و لەوێ کوشتوویانن.\nرێکخراوەکە ئەمە بە تاوانی جەنگ ناودەبات و داوا دەکات ئەنجامدەرانی دادگایی بکرێن.\nرێکخراوەکە لەگەڵ شایەتحاڵەکانی رووداوەکە قسەی نەکردووە، بەڵکو زانیارییەکانی لە نەدیم ناوێک و ژمارەیەک دانیشتووی گوندێکی نزیک شوێنەکە وەرگرتووە.\nنەدیم بە رێکخراوەکەی راگەیاندووە کە ئەو رۆژی 29ی ئاب سەردانی یەکێک لە شوێنەکانی کردووە و لەوێ تەرمی نزیکەی 30 کەسی بینیوە. پاشان چاودێریی مافەکانی مرۆڤ لە رۆژانی 30ی کانوونی دووەم و شەشی شوبات سەردانی شوێنەکەیان کردووە.\nبەگوتەی نەدیم هەمان رۆژیش هاوڕێیەکی لە ئاسایش پێی راگەیاندووە کە شەوی 28ی مانگ لەگەڵ ئەندامانی دیکەی لقی رۆژئاوای رووباری دیجلەی ئاسایش 80 گومانلێکراوی داعشیان لە گرتووخانەی شیلکیە بردووە و 50 کەسیان لە گوندی تەل ئەحمەد ئاغای کەبیر و ئەوانی دیکەشیان لە دەرەوەی گوندی بەردیە کوشتووە.\nدیندار زێباری، رێکخەری راسپاردە نێودەوڵەتییەکان، لە وەڵامی راپۆرتی چاودێریی مافەکانی مرۆڤ، ئاماژە بۆ ئەوە دەکات کە تەرمەکان دەشێت تەرمی کوژراوانی شەڕی داعش بن. وەڵامەکەی زێباری پشت بە روونکردنەوەی ئاشتی کۆچەر، بەرپرسی ئاسایشی ناوچەکە دەبەستێ.\nبە گوتەی بەرپرسەکەی ئاسایش، داعش بە درێژایی 71 کیلۆمەتر لە نێوان حەردان، عەیازییە و تەلعەفەر جموجۆڵیان دەکرد و هەوڵیان دەدا بە زەبری شەڕ ئاویوی سووریا ببن. لەو شەڕەشدا هێزەکانی پێشمەرگە هەوڵیانداوە رێگە نەدەن چەکدارانی داعش رابکەن.\nلە بەشێک لە وەڵامەکەی زێباریدا هاتووە: هێزەکانی پێشمەرگە بەهیچ شێوەیەک بە شەڕ بەرەنگاری ئەو ئەندامانەی داعش نابنەوە کە خۆیان رادەست دەکەن، بەڵکو ئەمە تەنیا لە حاڵەتێکدا روودەدات کە ئەوان (داعشەکان) پڕچەک بن و شەڕ بکەن یان لە هەوڵی ئەنجامدانی تەقینەوەی خۆکوژیدا بن.\nبە گوتەی زێباری لەو شەڕ و پێکدادانەدا ژمارەیەکی زۆر کوژراو لە هەردوو لایەن هەبوون دوور نییە تەرمی داعشە کوژراوەکان هی ئەو شەڕانە بووبن و هێنرابن بۆ ئەو ناوچەیە و لەوێ نێژرابن.\nسەبارەت بە رووداوی قوتابخانەکەی زوممار و سحێلا، لە وەڵامەکەی زێباریدا هاتووە لەو ناوچەیە ئافرەتێکی خۆکوژ هێرشێکی لە دەرەوەی قوتابخانەیەک کرد کە تازە ئاوارەکانی تێدا نیشتەجێ کرابوون. رووداوەکەش رۆژی 28ی ئابی 2017 بووە. بە گوێرەی زێباری چەند سەرچاوەیەک بە هەڵە هێزەکانی پێشمەرگەیان بەوە تۆمەتبار دەکرد کە لە دوای ئەو هێرشە بەشێوەیەکی هەڕەمەکی تەقەیان لە گومانلێکراوانی داعش کردووە.\nلە وەڵامەکەی رێکخەری راسپاردە نێودەوڵەتییەکاندا ئاماژە بە وەڵامی دەزگا ئەمنییەکانی کوردستان کراوە کە تێیدا هاتووە: پێش هێرشەکە، هێزەکانی پێشمەرگە هەوڵیان دا لەگەڵ خۆکوژەکە دانوستاندن بکەن تاوەکو پەشیمانی بکەنەوە. هاوکات لەگەڵ هەوڵەکان بۆ رازیکردنی خۆکوژەکە، هێزەکانی پێشمەرگە خەریکی راگواستنی خەڵکەکە بوون بۆ دیوێکی دیکەی قوتابخانەکە. خۆکوژە ئافرەتەکە دواجار لەبەردەم قوتابخانەکەدا خۆی تەقاندبووەوە، بەڵام هێزەکانی پێشمەرگە توانیبوویان خەڵکەکە ببەنە شوێنێکی پارێزراو.\nبەپێی وەڵامەکەی حکومەتی هەرێمی کوردستان، لەو هێرشەدا پێشمەرگەیەک بووەتە قوربانی و دووی دیکەش بریندار ببوون. لە دوای هێرشەکەش، هێزەکانی پێشمەرگە داوای هێزی زیاتریان کردبوو بۆ ئەوەی ئاوارەکان بپارێزن و بارگرژییەکە هێور بکەنەوە. وەڵامەکە جەخت لەوەش دەکاتەوە کە لە دوای رووداوەکە، پێشمەرگە بەرپەرچدانەوەی نەبوو.\nچارەنووسی گیراوەکانی داعش\nپێشتر بۆ دۆسیەی لایەنگران و ئەندامانی داعش پشت بە مادەی سێی یاسای بەرەنگاربوونەوەی تیرۆری ساڵی 2006 دەبەسترا، بەڵام چیدی کار بەو یاسایە ناکرێت. بۆیەش بۆ لێپرسینەوە و دادگاییکردنی لایەنگران و ئەندامانی داعش پشت بە یاسای ژمارە 111ی یاسای سزادانی عێراقی دەبەسترێ کە ساڵی 1969 دەرچووە و لەلایەن پەرلەمانی کوردستانەوە هەموار کراوەتەوە.\nلە بەشێک لە وەڵامەکەی دیندار زێباریدا بەپێی داتاکانی ئەنجوومەنی دادوەریی هەرێمی کوردستان ئاماژە بە ژمارەی ئەو گیراوانەی داعش دەکرێت کە لەسەرەتای شەڕی دژی داعشەوە لە پارێزگای کەرکووک دەستگیرکراون و بەم شێوەیەی خوارەوەن:\nلە ساڵی 2014دا 115 گومانلێکراوی داعش دەستگیرکراون، 33 کەسیان لێپرسینەوەیان لەگەڵ کراوە و پێنج کەسیشیان بڕیار لەسەر دۆسیەکەیان دراوە.\nلە ساڵی 2015دا 182 گومانلێکراوی داعش دەستگیرکراون، 78 کەسیان لێپرسینەوەیان لەگەڵ کراوە و 23 کەسیان سزا دراون.\nلە ساڵی 2016دا 83 کەس دەستگیرکراون، 20 کەسیان لێپرسینەوەیان لەگەڵ کراوە و حەوت کەسیان بڕیاریان لەسەر دراوە.\nهەروەها لە نیوەی یەکەمی ساڵی رابردوودا 19 کەس دەستگیرکراون کە شەش کەسیان لێپرسینەوەیەن لەگەڵ کراوە، بەڵام هیچکامیان بڕیاریان بۆ دەرنەچووە.\nلە ماوەی ئۆپەراسیۆنی کۆنترۆڵکردنەوەی حەویجەدا لایەنگر و ئەندامی داعش لەجیاتی ئەوەی خۆیان بدەنە دەست سوپای عێراق و هێزەکانی حەشدی شەعبی، خۆیان رادەستی پێشمەرگە دەکرد.\nوەکو زێباری ئاماژەی بۆ دەکات، تەنانەت یەک کەسیش لە دەستبەسەرکراوەکان لە ئاسایشی کەرکووک رانەگیراون، بەڵکو بەهۆی نەبوونی گرتووخانەوە رەوانەی دەزگا ئەمنییەکانی کوردستان لە هەولێر کراون.\nبەشێک لە راپۆرتەکەی (HRW) بە پشتبەستن بە گوتەکانی نەدیم و خەڵکی ناوچەکە رەخنە لە مامەڵەی هێزە ئەمنییەکان لەگەڵ گومانلێکراوەکانی نێو قوتابخانەی ساحل ئەلمەلیحە دەگرێت.\nزێباری لە بەرامبەردا ئاماژە بۆ ئەو رێوشوێن و پشکنینانە دەکات کە هێزە ئەمنییەکانی کوردستان لەگەڵ ئاوارە تازە گەیشتووەکاندا دەیکات، ئامانجیش لەو رێوشوێنە ئەوەیە رێگە نەدەن داعش لەناو ئاوارەکاندا بێتە ناو هەرێمی کوردستان.\nبەگوێرەی وەڵامەکەی زێباری، لە ماوەی سێ ساڵی رابردوودا 2652 کەس بە تۆمەتی پەیوەندیدار بە داعشەوە دەستگیرکراون، لەو ژمارەیە 1100 کەسیان تاوانبار دەرچوون و بەپێی قەبارەی بەشدارییان لە تاوانەکانی داعش سزادراون کە هەندێکیان بەندکردنی هەتا هەتاییان بۆ بڕاوەتەوە. هەروەها 870 کەس لە گیراوەکان بێتاوان دەرچوون و ئازادکراون و 672 کەسیشیان تاوەکو ئێستا لەژێر لێپرسینەوەدان.\n#داعش | #13-02-2018 |\n➕ Добавил (Seryas Ehmed) на Feb 13 2018 9:14AM\n👁 Этот пункт был просмотрен раз 1,386


ژنانی بەناو ئازاد! … فواد سەعید – Dengekan\nbyDenegkan\tJune 30, 2020\tGeneral, Women\nزۆرینەی تاك دوو فاقیی و دووڕووی تیدایە، كە لەلایەك ئازادیخوازە لەلایەكیتردا نەریتیە، یان مۆدێرنە و لەھەمانكاتیشدا دیندارە.\nئازادی لایی زۆربەی ئافرەتانی كورد خۆی لەچوارچێوەیەكی تەسكدا دەبینێتەوە، كە ئەمەش لایەنی ڕووكەشییە، كە لە جلوبەرگ و خۆدەرخستن و تێكەلبوون بە پیاو دەبیننەوە، بەبێ ئەوەی سەرەتا خۆیان پێبگەینن و لەبیركردنەوە خۆیان ئازاد بكەن، نەك تەنیا لایەنی ڕواڵەت، چونكە ئەگەر خۆیان لەھزر ئازاد نەكرد و خۆیان پێنەگەیاند ئاسان ھەڵدەخەلەتێنرێن لەلایەن ڕەگەزی بەرانبەر، چونكە ئەو ڕۆلەی كە كۆمەڵگەی پیاوساڵاریی بەژنی دەدات، وەكو پلەكانی پەیژەیەك وایە كە دەبێ پیاوان بەسەریدا ھەنگاوبنێین بۆ ئەوەی بگەنە بەرزترین پێگەی خۆیان. مەبەستمان لێرەدا ئەمەیە، ئەو كۆمەلە پیاوە حزبی و رێكخراوی و هونەریانەی كە ژنان دەھێننە مەیدانی كاركردن تەنیا بۆ بەدەستھێنانی دەسەڵاتی خۆیانە، چونكە كۆمەلگەیەكی ڕووكەشیمان ھەیە، دەیانەوێ ژنانیش بۆ مەرامی خۆیان بەكاربھێنن بۆ ئەوەی وای دەربخەن كە گوایە ئازادی ژنیان دەوێ كە لە ئەسلدا ئەم پیاوانە باوەریان بە ئازادی ژن نیە ژنەكانی خۆیان لە مال كۆت و بەند كردوە.\nلەم ڕوانینەشدا، بۆ پیاوان ژنان تەنیا كۆمەڵێ پەیكەر و لاشەن كە بەكاریاندەھێنن بۆ بەرزكردنەوەی دەسەڵات و تێركردنی ئارەزوو خواستەغەریزەیەكانیان، نەك كەسانێك بن كە بەڕاستی خاوەنی مافی یەكسانن و بەھاو ڕێزی یەكسانیان ھەبێت. بۆیە ئەگەر ئافرەتان لە ھزرە خۆیان ئازاد و پێنەگەینن ئاسان لای ئەم پیاوانە بەكاردەھێنرێن، چونكە لەم ڕوانگەدا ڵاوازی و ساویلكەی ژنانمان بۆ دەردەكەوێت، چونكە لایان وایە مەلبەندێكە بۆ خۆ پێگەیاندن و ئازادبونیان، بەڵام لە راستیدا ئەمە پڕە لە كەموكوڕیی نەبونی ھزری ئازادی لە كەداركردنی پێگەی خۆیان. ھەروەك نیتشە گوتەنی “گەر بچیتە لای ژن دەبیت قامچیت پێ بێت”مەبەستی نیچە لێرەدا ئەمەیە، كاتێك روو لەم ئافرەتانە ئەكەی كە لە ڕووكەش ئازادن بۆت دەرەكەوێت كە چەندە ساویلكەو رووكەشیانە ئەژین. بۆیە پێویستە ئێمە خۆمان سەرەتا لەھزر ئازاد بكەین و خۆمان پێبگەینن، چونكە ئازادی لە بیركردنەوە دایە، نەك لەم شتە ڕووكەشیانە.\nPrevious ئاگادارییەکی ناوەخت … شیعری / نەوزاد بەندی\nNext چوار کورتە شیعر… کۆشش محەمەد


ڕۆژنامەنووسێک زانیاریی نەبیستراو لەبارەی ژیانی مێسی لە پاریس بڵاودەکاتەوە\nڕۆژنامەنووس و نووسەر و پەیامنێری تۆڕی “بی بی سی سپۆرتس”، گیلیەم بالاگی زانیاریی نەبیستراو لەبارەی لیۆ مێسی ئەفسانەی زیندووی ئەرجەنتینەوە ئاشکرادەکات.\nلە چاوپێکەوتنێکدا بالاگی زانیاریی نەبیستراو لەبارەی مێسی و خێزانەکەی ئاشکرادەکات و دەڵێت، “کاریگەرییەکی ئەوتۆ لەسەر مێسی دروستنەبوو کاتێک وردەکاریی گرێبەستەکەی لە بەرگی سەرەکیی ڕۆژنامەی لیکیپی فەرەنسی بڵاوکرایەوە، ئاشکرابوونی ئەم بابەتە لە ئیسپانیا ساڵانێکی خایاند، بەڵام لە فەرەنسا تەنها بە دوو مانگ ئاشکرابوون، هەرچەندە زانیارییەکانیش بەتەواوی ڕاستنەبوون”.\nبالاگی دەڵێت، “بابەتێکی دیکە وەک زنجیرەی تەلەڤیزیۆنی وایە بۆ خێزانی مێسی، ئەویش بابەتی دەستکەوتنی نشینگەیەکی گونجاوە لە شاری پاریس، لە ئیسپانیا بابەتی دابینکردنی خانو، یاخود ڤێلایەک ئاسانە، بەڵام لە فەرەنسا بەوشێوەیە نییە و جۆر و حەزی خۆیان ئاشکراکردووە تاوەکو نشینگەیەکی گونجاویان بۆ تەرخاندەکرێت، سەرەڕای ئەوە لیۆ بەختەوەرە، بەتایبەت دوای ئەوەی لە خولی یانە پاڵەوانەکانی ئەوروپا بەرامبەر سیتی توانی گۆڵ تۆماربکات”.\nیەکێکی دیکە لەو تەوەرانەی بالاگی هاوڕێی نزیکی مێسی ئاشکرایکردووە، جۆر و چۆنێتیی ڕاهێنانەکانی پاریسە، ڕۆژنامەنووسەکە دەڵێت، “یەکەم ڕۆژی مێسی لە پاریس، سباستیانۆ پۆچیتینۆی کوڕی ڕاهێنەر ناوچەی مەشقوڕاهێنانەکانی پیشاندا و ئەوە یاریزانەکەی دڵخۆشکرد، بەڵام ئامێری تایبەتیی دیکەیان پیشاندا لە بەرشلۆنە بینیبووی و هەرگیز بەکارینەهێنابوو، نەیدەزانی چۆن بەکاردەهێنرێت”.\nمێسی لە گواستنەوەکانی هاوینی 2021 بە بۆندێکی بێبەرامبەر، لە یانەی بەرشلۆنەوە ڕوویکردە پاریس سان جێرمان، تاوەکو ئێستا تەنها گۆڵێکی لە خولی یانە پاڵەوانەکان تۆمارکردووە، لەشێوازی ژیانکردنی خۆی و خێزانەکەی هێشتا جێگیرنەبووە.\nدوو کۆمپانیای ئیتاڵی و ئێرانی 37 مێگاوات کارەبا بۆ هەرێم بەرهەم دەهێنن\n(ڤیدیۆ) لوتکه‌ی زه‌به‌لاحه‌کان به‌بردنه‌وه‌ی فه‌ره‌نسا له به‌لجیکا کۆتاییهات\nسەرۆکایەتی یانەی ڕیاڵ مەدریدی ئیسپانی لە هەوڵەکانیان بۆ ئاڵوگۆڕکردنی ڤینیسیۆز جونیۆر بە کیلیان مباپێ پەشیمانبوونەتەوە. لە ماوەی ڕابردوودا…\nمانچینی پاڵێوراوێكی نوێیە بۆ ڕاهێنەرایەتی مانچستەر یونایتد\nئەگەر هەڵبژاردەی ئیتاڵیا نەگاتە مۆندیالی 2022، ئیدارەی یانەی مانچستەر یونایتد گرێبەست لەگەڵ ڕۆبێرتۆ مانچینی واژوودەكەن. مانچینی پێشتر سەرپەرشتیی…\nئه‌مشه‌و، چوارشه‌ممه 18 ڕوبه‌ڕوبوونه‌وه‌ی گه‌ڕی شه‌شه‌می خولی نه‌ته‌وه‌کانی ئه‌وروپا ئه‌نجامدران و هه‌ڵبژارده‌کانی ئیتاڵیا و به‌لجیکا سه‌رکه‌وتنیان بۆ قۆناغه…\nکێ جێگەی کۆستا دەگرێتەوە؟ ڕاداری ئەتلەتیکۆ لە ئیتاڵیا گۆڵکارێکی گرتووە\nیانەی ئەتلەتیکۆ مەدرید بەهۆی دیێگۆ کۆستاوە دووچاری کێشەی تەکنیکی دەبێت و بە ناچارییەوە ڕوویان لە ئیتاڵیا کردووە بۆ…


سەرۆکى فراکسیۆنى پارتى لە پەرلەمانى کوردستان ڕایگەیاند، بەهیچ شێوەیەک قسەى ئەو پەرلەمانتارەى یەکێتى قبوڵناکرێت لەبارەى حکومەت، ئەگەر سەرۆکایەتى پەرلەمان بەڕۆڵى خۆى هەڵنەستێت ئەوان کۆبوونەوەکە جێدەهێڵن.\nزانا مەلا خالید لە کۆبوونەوەى پەرلەمانى کوردستاندا باسى لەوەکرد، حکومەت لە پەرلەمانەوە متمانەى وەرگرتووە، بەهیچ شێوەیەک قبوڵى ئەوە ناکەن بەو شێوەیە ناوى ئەو کابینەیە بهێنرێت، بۆیە چاوەڕوانى ئەوەن ئەو پەرلەمانتارەى یەکێتى داواى لێبوردن بکات.\nوتیشى، "پێویستە لەم دانیشتنەدا سەرۆکایەتى پەرلەمان هەڵوێستى خۆى رابگەیەنێت، ئەگەرنا بەهیچ شێوەیەک ئامادەنین لەناو دانیشتنێکدا دابنیشین کە بەو شێوەیە ناوى حکومەت بهێنرێت".\nلاى خۆیەوە، رێواز فایەق سەرۆکى پەرلەمان رایگەیاند، قسەى پەرلەمانتارەکەى یەکێتى هەڵە بووە و دەبێت ئەو پەرلەمانتارە داواى لێبوردن بکات.\nکەمێک لەمەوبەر کۆبوونەوەى پەرلەمانى کوردستان گرژى و مشتومڕى توندى بەخۆوە بینى، بەهۆى قسەى بەشێک لە پەرلەمانتاران لەسەر حکومەت و پرسی لێبڕینى موچە.\nپەرلەمان دانیشتنى دەنگدان لەسەر بودجەى دەستپێکرد\n2021.03.31 - 16:19


تشرینی یه‌كه‌م – 2012 –\nزانایانی ئیسلام، شەریفی ئیدریسی\nPosted date: تشرینی یه‌كه‌م 30, 2012 In: بابەتەكانمان, زانا مسوڵمانەکان\nزانایانی ئیسلام شەریفی ئیدریسی م.جەمال موحەممەد ئەمین شەریفی ئیدریسی ناوی ئەبووعەبدوڵڵە كوڕی محەمەد كوڕی عەبدوڵڵە كوڕی ئیدریسە ، لەساڵی (1100 ز ) لەشاری سبتەی مەغریبیدا لەدایك بووە ، وهەر لەوێ خوێندویەتی وە زۆرحەزی لەگەشت و گوزار بووە ، و كەنارەكانی ڕۆژهەڵاتی دەریای سپی و كەنارەكانی بەریتانیا و فەرەنسا گەڕاوە , ئینجا گەڕاوەتەوە بۆ باكوری ئەفەریق ...\nبوونەوەر.. حەوت چینی ئاسمان و حەوت چینی زەوی\nPosted date: تشرینی یه‌كه‌م 23, 2012 In: فیزیا و گه‌ردوونی\nبوونەوەر.. حەوت چینی ئاسمان و حەوت چینی زەوی وەرگێڕانی: سیروان محسن أنور گەردوون یان بوونەوەر پێكهاتووە لەچەند شتێكی خاوەنی بوون كە جیاوازن لە ڕووی پێكهاتەوە, وەك: (ماددە، ووزە، كات و شوێن) و ئەوەیشی كە لەمانە پێكهاتووە لە هەموو ماددەكان و زیندەوەران، لەبەر ئەوە بەشێكی گرنگی زانستی مرۆڤایەتی تەرخان كراوە سەبارەت بە تێگەیشتن لە نهێنییەكانی بوونەوەر, كە باسی بوونەوەر دەكرَیت مەبەست پێ‌ی تەنها مرۆڤەكان نیی ...\nتيشك / 6\nPosted date: تشرینی یه‌كه‌م 22, 2012 In: هەمەجۆر\nمەریوان ئەحمەد رەشید لە ژمارە (3)ی گۆڤاری (علوم المستقبل)دا برای بەڕێزم (د. أیاد عبدالعزیز العانی) مامۆستای گەردوونزانی لە زانكۆی (النهرین) بابەتێكی بە ناونیشانی (التنجیم بین الحقیقة و الوهم) (ئەستێرەگەری لە نێوان راستیی و خەیاڵ)دا بڵاوكردەوە, كە تیایدا بە شێوەیەكی زانستی باسی لە دیاردە گەردوونییەكان دەكات و زانستی گەردوون (علم الفلك) بە تەواوی لە ئەستێرەگەری (التنجیم) جیا دەكاتەوە. كاتێك لە بەغداد سەردان ...\nموعجیزەی هێنانی ناوی خوا لەكاتی سەربڕینی ئاژەڵ دا\nPosted date: تشرینی یه‌كه‌م 17, 2012 In: پزیشکی و زیندەوەرزانی\nموعجیزەی هێنانی ناوی خوا لەكاتی سەربڕینی ئاژەڵ دا ئا: تیمێكی زانستی لە پزیشكان و پسپۆڕانی بواری زانستی بەشی یەكەم: ئەوە شارستانی سەدەی بیستەو داهێنانە سەردەمییەكانی مرۆڤەكان لە چڵەپۆپەی پێشكەوتندان، زەویش ژمارەیەكی زۆر دانیشتوانی لەخۆگرتووە بە شێوەیەك كە زەوی پێشتر نموونەی وای بەخۆوە نەبینیوە، بەڵام لەهەمانكاتدا هەڵگری جۆرەها نەخۆشیی كوشندەشە بەمەش وەك ئەوەی لێهاتووە كە بەردەوام ڕیسەكەی خۆی دەكاتەوە بە ...\nكتێبی: (إِنَّهُ الحَقّ)\nPosted date: تشرینی یه‌كه‌م 17, 2012 In: هەمەجۆر\nكتێبی: (إِنَّهُ الحَقّ) لەبڵاوكراوەكانی: دەستەی ئیعجازی زانستی لەقورئان و سوننەتدا لە (رابیتەی جیهانی ئیسلامی) لە مەككەی پیرۆز دەستەی ئیعجازی زانستی چاپێكی نوێ‌ی كتێبی (إنە الحق)ی بە وێنەی تازەوە خستە بەردیدی خوێنەران، ئەم كتێبەش قەبارەی بچووكە و (126)لاپەڕەی لەخۆ گرتووە، چواردە دیمانەی تێدایە لەگەڵ زانا گەردونناسەكان و پێشەنگەكانی زانستی هاوچەرخ لەبوارە جیاجیاكاندا، مەبەست لەم دیمانانەش دەرخستنی ئەو را ...\nپەڕتوكی “ئایا مەسیح موسڵمان بوو؟” لە ئەمریكا مشت و مڕێكی زۆری لێدەكەوێتەوە.\nPosted date: تشرینی یه‌كه‌م 16, 2012 In: بابەتەكانمان, غەیبی و مێژوویی\nپەڕتوكی "ئایا مەسیح موسڵمان بوو؟" لە ئەمریكا مشت و مڕێكی زۆری لێدەكەوێتەوە. دكتۆر (رۆبرت شتینغر) سەرۆكی بەشی ئایین و بیروباوەڕەكان لە زانكۆی (لۆسەر) لە هەرێمی (ئیوا)ی ئەمریكی پەڕتووكێكی بە ناوی "ئایا مەسیح مسوڵمان بوو؟" بڵاوكردەوەو بەمەش مشت و مڕێكی زۆری لە ئەمریكا درووست كردو كەنیسەكانی ئەمریكا بەتایبەتی كەنیسەی (ئینجیلی)یەكان زۆر بە توندی رووبەرووی بوونەوەو لە پێگە ئەلكترۆنییەكان و بڵاوكراوەكانیاندا هێر ...\n(26) ی ئۆكتۆبەر یەكەم رۆژی جەژنی قوربانە\nPosted date: تشرینی یه‌كه‌م 16, 2012 In: هەمەجۆر\n(26) ی ئۆكتۆبەر یەكەم رۆژی جەژنی قوربانە (د. شرف السفیاني) جێگرێ سەرۆكی كۆمەڵەی گەردوونی سعودیی لە لێدوانێكیدا رایگەیاند: كە ئەمڕۆ 16/10/2012 تەواوكەری مانگی ذوالقعدة دەبێت و رۆژی چوارشەممە 17/10/2012 یەكەم رۆژی مانگی ذوالحجة ساڵی 1433 ك دەبێت. واتە رۆژی (9)ی ذو الحجة پێنچ شەممە بەرامبەر 25/10/2012 رۆژی وەستان لەسەر كێوی عەرەفە دەبێت و رۆژی هەینی 26/10/2012 یەكەم رۆژی جەژنی قوربان دەبێت. سەرچاوە: http: ...\nكاتی گونجاو بۆ ئاو خواردنەوە\nPosted date: تشرینی یه‌كه‌م 16, 2012 In: بابەتەكانمان, پزیشکی و زیندەوەرزانی\nكاتی گونجاو بۆ ئاو خواردنەوە ئاو خواردنەوە كەڵكی زۆری بۆ لاشەی مرۆڤ هەیە، بەڵام لە هەندێ كاتدا سوودەكانی ئاو بۆ لەشی مرۆڤ چەندجارە دەبێتەوە. ئەو كاتانەی كە گونجاون بۆ ئاو خواردنەوە: - (2) پەرداخ ئاو لە پاش هەستان لە خەو، سوڕی خوێن لە لەشی مرۆڤدا چالاك دەكات. - (1) پەرداخ ئاو نیو كاتژمێر پێش نانخواردن، یارمەتی كرداری هەرس دەدات. - (1) پەرداخ ئاو پێش خۆششتن، یارمەتی كەمكردنەوەی پاڵەپەستۆی خوێن دەدات. - (1) پ ...\nPosted date: تشرینی یه‌كه‌م 14, 2012 In: پزیشکی و زیندەوەرزانی\nوَمَا مِن دَابَّةٍ فِي الْأَرْضِ إِلَّا عَلَى اللَّـهِ رِزْقُهَا وَمَا مِن دَابَّةٍ فِي الْأَرْضِ إِلَّا عَلَى اللَّـهِ رِزْقُهَا وَيَعْلَمُ مُسْتَقَرَّهَا وَمُسْتَوْدَعَهَا ۚكُلٌّ فِي كِتَابٍ مُّبِينٍ ﴿٦﴾ هود. واته: هیچ زینده‌وه‌رێك نیه له‌م زه‌ویيه‌دا ڕزق و ڕۆزیه‌که‌ی له‌سه‌ر خوا نه‌بێت و ئاگاداره به‌شوێنی حه‌وانه‌وه و شوێنی ده‌رچوونیان، هه‌موو شتێك تۆماره له دۆسیه‌ی ئاشکرادا له (لوح المحفوظ) دا. وَكَأَ ...\nموعجیزەی پزیشكی لە فەرموودەكانی پێغەمبەر(صلى الله عليه وسلم) دەربارەی كلێنچكە (عجب الذنب)\nموعجیزەی پزیشكی لە فەرموودەكانی پێغەمبەر(صلى الله عليه وسلم) دەربارەی كلێنچكە (عجب الذنب) نووسینی : دكتۆر محمد علی البار/ راوێژكار لە كۆلیژی پزیشكی (مەلیك فەهد) وەرگێڕ و ئامادەكاری: عوسمان محمد ئەحمەد چەند فەموودەیەكی پێغەمبەر (صلى الله عليه وسلم) كە پێش (1400) ساڵ فەرموویەتی باسی شوێنێكی گرنگی لەشی مرۆڤی كردووە كە لەم دوایییانەدا مەڵبەندە زانستییەكان توێژینەوەیان لەسەر بڵاوكردووەتەوە كە راستی فەرموودە ...\nزەیتی زەیتوون لە ڕوانگەی قورئان و سوننەتدا\nPosted date: تشرینی یه‌كه‌م 13, 2012 In: کشتوکاڵ\nخوای گەورە (سبحانە وتعالی) لە زۆر ئایەتدا لە قورئانی پیرۆز سوێند بە دروستكراوەكانی دەخوات، جا ئەم سوێند خواردنەش هەر وەك زانایانی ئیسلام دەفەرموون زیاتر دەگەڕێـتەوە بۆ دوو هۆكار یاخود دوو مەبەست: یەكەمیان لەبەر گەورەیی و گرنگیدان بەوەی سوێندی پێ دەخوات هەروەها دووەمیش بۆ ئەوەی ئێمەی بەندە لێی بروِانین و بیری لـێ بكەینەوە تاكو گەورەیی و دەسەڵاتی خوای گەورەمان بۆ دەركەوێت. بۆ نموونە: خوای گەورە كە سوێند بەخ ...\nدرەختی سەوزو ئاگری ژیان\nPosted date: تشرینی یه‌كه‌م 11, 2012 In: بابەتەكانمان, کشتوکاڵ\nخوای پەروەردگار لە قورئانی پیرۆزدا ئامۆژگاری بەندەكانی دەكات بە بیركردنەوە و ووردبوونەوە لە ئاسمانەكان و زەوی, لە دروست كراوەكانی بەهەموو شێوە و جۆرەكانییەوە ئەوەش بۆ پتەوكردنی ئیمان و قوڵكردنەوەی لە ناخی مرۆڤەكاندا تاوەكو سووربن لەسەر زیاتر باوەڕبوون بە گەورەیی دەسەڵاتی پەروەردگار و پاشان پتەو بوونی باوەڕیان بە قورئان وەكو بەرنامەی خودا بۆ مرۆڤەكان تاوەكو بیكەنە دەستووری ژیانیان. بڵاوكراوەی زۆر نوسراون لە ...\nئیعجازی زانستی لە ئایەتەكانی بیستن و بینین لە قورئانی پیرۆزدا\nPosted date: تشرینی یه‌كه‌م 09, 2012 In: پزیشکی و زیندەوەرزانی\nئیعجازی زانستی لە ئایەتەكانی بیستن و بینین لە قورئانی پیرۆزدا ئامادەكردنی: د. تریفە عبدالله محمود [إِنَّ السَّمْعَ ۆالْبَصَرَ ۆالْفُۆَادَ كُلُّ أُولـئِكَ كَانَ عَنْهُ مَسْۆُولاً]الإسرا‌ء 36 پێشەكی -ووشەی بیستن(السمع) و لێ‌وەرگیراوەكانی (185)جار لەقورئانی پیرۆزدا هاتوون, بەڵام ووشەی بینین(البصر) و لێ‌وەرگیراوەكانی تەنها (148)جار هاتوون, لەكاتێكدا ووشەی بیستن(السمع) لەهەر شوێنێكدا هاتبێت بەواتای بیستنی دە ...\nكۆنگرەی نێودەوڵتی سێیەم بۆ ئیعجازی زانستی ژمارەیی لە قورئانی پیرۆزدا\nPosted date: تشرینی یه‌كه‌م 06, 2012 In: چالاکییەکان\nكۆنگرەی نێودەوڵتی سێیەم بۆ ئیعجازی زانستی ژمارەیی لە قورئانی پیرۆزدا لە رۆژانی 22-23 ی ئەیلولی 2012 دا لە وڵاتی مالیزیا لە شاری كوالالامپور لە ئۆتێلی (Grand Seasons) سێیەمین كۆنگرەی نێودەوڵەتی بۆ ئیعجازی زانستی ژمارەیی لە قورئانی پیرۆزدا ئەنجامدرا ... شایەنی باسە لە كۆنگرەكەدا چەندین لێكۆڵینەوەو بابەتی گرنگ لە بواری ئیعجازی ژمارەییدا پێشكەشكرا ... هەروەها بەڕێز( د. محمد جمیل الحبال ) ئەندامی ناوەندی كور ...\nبەو مەبەستە قورئانی خوێندەوە كە هەڵەی لێبگرێت كەچی موسڵمان بوو\nPosted date: تشرینی یه‌كه‌م 06, 2012 In: موسڵمانبوون\nدكتۆر (میلەر) یەكێك بوو لە قەشە هەرە چالاكەكانی بانگ خوازی مەسیحی، یەكێك بوو لەوانەی كە شارەزایییەكی زۆری هەبوو لە (ئینجیل)دا, زۆر حەزی لە بیركاری بوو بۆیە زۆر حەزی لەبەدواییەكا هاتنی كارەكان بوو, رۆژێك دەستی كرد بە قورئان خوێندنەوە بۆ ئەوەی هەندێك هەڵەی لێ‌بگرێت تا هەڵوێستی خۆی پێ‌بەهێز بكات لەكاتی بانگهێشت كردنی موسوڵمانەكان بۆ سەر بیڕوباوەرەكەی خۆی. وا دەهاتە پێش چاوی كە قورئان كتێبێكی كۆنی پێش (14)سەدە ...\nتيشك / 5\nPosted date: تشرینی یه‌كه‌م 03, 2012 In: هەمەجۆر\nڕۆژ لەدوای ڕۆژ زانست لەبرەودایە، بیردۆز و یاساكان دادەڕێژرێن، توێژینەوە ولێكۆڵینەوەكان لەزانكۆ و پەیمانگا و مەڵبەندە زانستییەكان چڕوپڕتر دەبن، زانایان و زانستخوازان بە پەرۆشن لە بەگەڕخستنی هەموو ئەمانەدا لە بوارە جیاجیاكاندا بۆ خزمەتكردنی مرۆڤ و ئاوەدانكردنەوەی ئەم سەر زەوییە, مرۆڤیش هەر لەسەرەتاوە كە چاوی كردووەتەوە ژینگەیەكی گونجاو و لەباری بینیوە كە پەروەردگار بۆی ڕەخساندووە [هُۆ الَّذی خَڵقَ ڵكُم مَّا ...\nقوڵترین وێنە بۆ گەردوون\nPosted date: تشرینی یه‌كه‌م 01, 2012 In: فیزیا و گه‌ردوونی\nقوڵترین وێنە بۆ گەردوون لەم وێنەیەدا كە بە تیلسكۆبی هابڵ گیراوە توانرا قوڵترین وێنە بۆ گەردوون بگیرێت كە 5500 مەجەڕە پیشان دەدات لە ماوەی 13,2 ملیار ساڵی رووناكیدا. سەرچاوە: http://www.gmx.net/themen/wissen/weltraum/069pnqi-hubble-liefert-tiefsten-blick-kosmos ...